Anwar Bebas Atau Dipenjara, Masa Depan Najib Tetap Kelabu Juga

Ramai yang tidak sabar menunggu keputusan perbicaraan di Mahkamah Persekutuan yang melibatkan Ketua Pembangkang, Anwar Ibrahim pada 28 dan
29 Oktober
 ini. Sementara ada kelompok tertentu yang mengharapkan agar beliau dipenjara, ramai pula yang berjuang, berusaha dan berdoa untuk pembebasannya.
Anwar sendiri tidak duduk diam atau pasrah begitu saja. Selain berdoa, beliau juga ligat menemui penyokongnya di pelbagai tempat yang sudah diatur. Ada pula penyokongnya yang lain mengadakan sembahyang hajat di seluruh negara memohon pertolongan daripada Tuhan demi keadilan dan pembebasannya.
Di hari perbicaraan pula, dijangka ribuan rakyat akan berhimpun di sekitar Istana Kehakiman untuk menyatakan sokongan dan solidariti kepadanya.
Walaupun mungkin sambutan dan gelombang reformasi kali ini tidak sama seperti tahun 1998 dahulu, namun kurangnya sambutan terhadap perbicaraan ini bukan bermakna ramai tidak lagi menyokong Anwar atau tidak kisah sama ada beliau dipenjara atau dibebaskan, tetapi kerana sebahagian besarnya sudah menetapkan pendirian dalam hati masing-masing.
Anwar juga berbelah bagi dalam hal ini. Di suatu ketika beliau yakin akan dibebaskan kerana tiada fakta yang boleh menyabitkannya dengan kesalahan meliwat bekas pembantunya, Saiful Bukhari Azlan itu serta isu pilihanraya Kajang yang menyebabkan Mahkamah Rayuan sebelum ini menjatuhkan hukuman kepadanya juga sudah pun berakhir.
Tetapi di ketika yang lain, sementara merasakan pemenjaraannya akan menghantar mesej perubahan yang betul kepada anak-anak muda, Anwar juga bimbang nasibnya dalam penjara nanti. Lantaran itu, beliau merayu jika dipenjarakan sekali lagi agar dirinya tidak dipukul seperti dulu.
Sebenarnya sama ada Anwar dipenjara atau dibebaskan, arus perubahan akan terus mengalir lebih kencang. Memenjarakan Anwar tidak mencerahkan masa depan politik Najib dan membebaskannya pula tidak banyak memberi kelebihan kepadanya.
Ada yang merasakan setelah menyaksikan deretan masalah, isu dan beban disandarkan kepada rakyat sejak enam tahun ini, perubahan sudah tidak boleh dielakkan lagi. Ada pula yang merasakan UMNO kini sudah dihinggapi pelbagai penyakit tua dan hanya menunggu masa saja untuk digantikan.
Jika Anwar dipenjarakan, suara dalam diam yang mahukan Najib, UMNO dan BN ditumbangkan akan terus membesar dan menunggu masa saja untuk meletus. Ketikanya tidak lain ialah PRU 14 nanti.
Rakyat bukan saja akan menilai Anwar tidak diadili secara baik, bahkan akan membandingkannya dengan kes perbicaraan Altantuya Sharibu yang melibatkan rakan karibnya, Razak Baginda serta turut dikaitkan dengan dirinya juga. Penembusan pelbagai maklumat menyebabkan rakyat tidak mudah dibohongi.
Memenjarakan Anwar juga tidak menjadikan rakyat yang benci dengan Najib kerana tindakannya menaikkan harga barang, meningkatkan kos sara hidup serta menghapuskan pelbagai akta untuk menunjukkan keterbukaan dan liberalisme, berubah secara tiba-tiba menjadi sayang dan mendokongnya dengan sepenuh hati.
Mahathir sendiri yang bermusuh dengan Anwar tetapi sudah menarik sokongannya terhadap Najib, turut tidak mungkin beralih memuji dan menyanjungnya semata-mata kerana Anwar sudah berada dalam penjara. Ini kerana yang dibangkitkan Mahathir berkaitan hutang 1MDB, pengurusan ekonomi, kewangan, hubungan kaum, kepimpinan yang lemah tiada kaitan sama sekali dengan Anwar.
Bahkan mungkin dengan beradanya Anwar dipenjara, lebih mudah lagi Najib disingkir atau ditumbangkan.
Kiranya Anwar dibebaskan pula, walaupun nama Najib mungkin menjadi sedikit harum di kalangan pengkritik antarabangsa dan dalam negara, tetapi ia tidak menyebabkan perubahan yang dimahukan rakyat jadi terhenti secara automatik. Gelombang perubahan mungkin juga menjadi lebih semerbak dan agresif.
Anwar sendiri pasti akan menguatkan lagi gabungan PR yang diasaskannya untuk menghadapi PRU akan datang jika didapati bebas kali ini. Beliau akan menjadikan pilihanraya akan datang peluang terbaiknya bersama PR menyingkirkan BN dan menjanjikan reformasi kepada rakyat.
Satu-satunya kelebihan Najib dengan pembebasan Anwar ialah dapat menunjukkan kepada dunia kesediaannya dan BN berhadapan secara “anak jantan” dengan PR dalam pilihanraya akan datang. Setelah dicabar berdebat sebelum ini pun tidak berani disahutnya, membebaskan Anwar sekurang-kurangnya tidaklah menunjukkan Najib selamanya seorang yang penakut.
Najib barangkali akan mendapat sedikit sanjungan atas keberanian itu. Beliau juga akan dibandingkan dengan Mahathir yang tidak berani berhadapan dengan Anwar, sebaliknya memilih untuk memecat dan menyingkirkannya daripada UMNO dan kerajaan pada 1998 dahulu.
Tetapi membebaskan Anwar juga akan menyebabkan Najib semakin kehilangan sokongan daripada kalangan yang sedia membenci dan menolaknya, terutamanya di kalangan ahli UMNO sendiri.
Apa pun hukuman pada 28 dan
29 Oktober
 nanti, ia mungkin hanya memberi kesan secara langsung kepada Anwar saja. Dipenjara akan menjadikan jasad terkurung tetapi jiwa tetap merdeka tetapi dibebaskan pula menyebabkan kedua-dua jasad dan jiwa jadi merdeka.
Kepada masa depan Najib, ia tidak banyak berbeza. Sama ada Anwar dibebas atau dipenjara, kelabunya tetap sama. Memenjarakan Anwar tidak menjadikan masa depan  Najib, UMNO dan BN cerah tiba-tiba atau menjadikan PR gelap gelita, manakala pembebasannya pula akan menjadikan agenda perubahan lebih terbuka serta menjadikan rakyat lebih berani mengharunginya. ( SH 24/10/2014)

0

0

votes
Article Rating
Kongsikan artikel ini


Anwar Sekali Lagi Mahu Direputkan Dalam Penjara

Keinginan pihak pendakwa kes rayuan Anwar Ibrahim mahu menambah tempoh penjara keatasnya dengan alasan hukuman lima tahun yang dijatuhkan sebelum ini tidak memadai, tidak lain menunjukkan hasrat mahu “membunuh”  terus karier politik Ketua Pembangkang itu.
Melalui dokumen pihak pendakwa yang disaksikan sendiri oleh sebuah portal berita, alasan memohon tambahan hukuman itu ialah kerana berpendapat penjara lima tahun yang dijatuhkan oleh Mahkamah Rayuan itu tidak memadai dari segi kepentingan awam dan memberi teladan kepada orangramai.
Memandangkan Seksyen 377B Kanun Keseksaan memperuntukkan hukuman penjara sehingga 20 tahun dan sebatan rotan, maka pihak pendakwa yang diketuai oleh Shafee Abdullah dilaporkan akan memohon hukuman lebih berat dalam perbicaraan pada 28 dan
29 Oktober
 ini.
Jika hukuman penjara lima tahun sebelum ini dikekalkan pun sudah menyebabkan Anwar kehilangan hak  bertanding dalam pilihanraya sekurang-kurangnya selama 10 tahun, memohon hukuman penjara lebih lama tentulah maksudnya untuk memanjangkan lagi tempoh beliau tidak boleh aktif dalam politik.
Dengan Anwar berusia 67 tahun ketika ini, jika hukuman penjara lima tahun dikekalkan, bermakna beliau hanya boleh bertanding semula dalam pilihanraya ketika usianya  nanti 77 tahun.  Ini kerana peraturan menetapkan hanya selepas lima tahun keluar penjara barulah seseorang itu dibolehkan bertanding semula.
Jika pendakwa berjaya menambah kepada 10 tahun pula, had boleh bertanding turut meningkat ketika usianya menjangkau usia 82 dan jika menjadi 15 tahun, bertambah lagi kepada usianya 87 tahun.
Dalam usia sebegitu, sukar dijangka sama ada Anwar masih mampu dah bertenaga lagi untuk terus berjuang.
Secara mata kasar dan mudah difahami oleh sesiapa saja, tindakan pihak pendakwa memohon tambahan hukuman ini adalah semata-mata untuk “membunuh”  terus karier politik Anwar.
Kiranya Mahkamah Rayuan sebelum ini menjatuhkan hukuman lima tahun penjara semata-mata untuk menghalang Anwar bertanding di DUN Kajang dan menjadi Menteri Besar Selangor, tindakan pihak pendakwa di Mahkamah Persekutuan kali ini pula bertujuan untuk membiarkan karier dan masa depannya mereput dalam penjara.
Memandangkan Shafee yang dikenali mempunyai hubungan yang rapat dengan Najib dan turut berada di kediaman Perdana Menteri pada malam ketika Saiful mengadu kepada Najib dirinya diliwat oleh Anwar, pemilihannya mengetuai pendakwaan di Mahkamah Persekutuan tidaklah sukar difahami maksud serta tujuannya.
Dengan terdedahnya dokumen bahawa pendakwa akan memohon hukuman lebih berat, Anwar bukan saja perlu berhujah untuk membuktikannya tidak bersalah tetapi juga mengelakkan usia dan kariernya reput dalam penjara.
Satu-satunya jalan yang boleh memendekkan hukuman yang diterima Anwar ialah jika PR berjaya menewaskan BN dalam pilihanraya umum akan datang atau mungkin melalui cara lain yang tidak terjangka oleh manusia.  Ahli-ahli agama selalu menyebut, manusia merancang, Tuhan juga merancang tetapi perancangan Tuhanlah yang terbaik sekali.
Selepas dipecat pada 1998, Anwar disabitkan hukuman penjara selama enam tahun atas dakwaan menyalahgunakan kuasa dan selama sembilan tahun lagi atas dakwaan meliwat Azizan Abu Bakar. Kedua-dua hukuman itu tidak dijalankan secara serentak tetapi secara berturutan.
Ia bermaksud Anwar akan menjalani hukuman penjara selama 15 tahun dan ditambah lima tahun lagi larangan bertanding dalam pilihanraya menjadikan tempoh berehatnya adalah selama 20 tahun. Ketika mula dijatuhkan hukuman penjara pada 1999, beliau sudah berusia 52 tahun dan jika semua mengikut apa yang dirancangkan, Anwar hanya boleh bertanding semula dalam pilihanraya ketika berusia 72 tahun.
Ketika itu, memenjarakan Anwar juga bertujuan membiarkannya  tua dan reput dalam penjara.
Tetapi semua itu hanyalah perancangan manusia bernama Mahathir. Siapa sangka apabila beliau bersara secara mengejut dan kemudian Pak Lah menjadi Perdana Menteri pada 2003, Anwar kemudian bebas pada 2004 setelah Mahkamah Persekutuan menggugurkan sabitan kesalahan meliwat yang dijatuhkan kepadanya pada tahun 2000.
Najib juga boleh merancang tapi jangan lupa Tuhan juga ada perancanganNya. Sama-sama kita saksikan nanti. ( SH 25/10/2014)

0

0

votes
Article Rating
Kongsikan artikel ini


Detik-Detik Akhir Sebelum Ke Mahkamah

Bersama cucu…
Di UM, dibenar atau dilarang?
Pidato akhir sebelum ke mahkamah pada 28 Oktober…
Harapan…

0

0

votes
Article Rating
Kongsikan artikel ini


Benarkah Semuanya Bergantung Pada Najib?

Bermula esok,
28 Oktober
, bermulalah rayuan kes liwat kedua yang melibatkan Anwar Ibrahim selama dua hari di Mahkamah Persekutuan. Pada lewat
petang 29 Oktober
 pula, dijangka akan diketahui keputusannya.
Di mana-mana ketika ini orangramai membicarakan apakah nasib Anwar nanti. Apakah beliau akan dikekalkan bersalah sepertimana keputusan Mahkamah Rayuan sebelum ini yang menjatuhkannya hukuman lima tahun penjara atau akan didapati tidak bersalah dan dibebaskan?
Walaupun yang akan menentukan bersalah atau tidaknya Anwar adalah lima hakim yang arif lagi bijaksana setelah mendengar hujah-hujah pendakwa yang diketuai oleh Shafee Abdullah serta peguambela Sulaiman Abdullah, tetapi rata-rata orangramai mulai meneropong keputusan yang bakal diambil ini dari sudut kemahuan Putrajaya dan Seri Perdana.
Baik orangramai, pemimpin UMNO, pembangkang, ahli perniagaan, anak-anak muda dan sebagainya tetap melihat semuanya bergantung kepada kemahuan serta kata putus daripada Najib Razak selaku Perdana Menteri.
Maknanya,  dari segi keputusannya ia lebih dilihat dan ditanggapi dari sudut politik semata-mata berbanding undang-undang. Dalam ertikata lain, kalau kering hati Najib, ke penjaralah Anwar tetapi jika lembut hatinya, bebaslah Anwar.
Malah ada surirumah sepenuh masa yang tidak memiliki telefon pintar turut mengeluh, “Kalau bersalah, sampainya hati Najib memenjarakan Anwar sedangkan mereka pernah bersabahat baik suatu ketika dahulu.”
Bagi kalangan kebanyakan pimpinan UMNO, ramai yang yakin Anwar akan didapati bersalah dan menghuni penjara sekali lagi kerana itulah satu-satunya jalan yang mereka lihat boleh menentukan survival Najib dan BN dalam pilihanraya akan datang.
Dengan Anwar berada di dalam penjara, walaupun simpati rakyat mungkin meningkat kepada pembangkang,  tetapi mereka percaya ketiadaan pengganti karismatik memimpin PR akan membolehkan Najib mengatur strategi baru melemahkan gabungan itu dengan taktik adu-domba atau “membeli” sebahagian yang lain untuk melompat parti.
Sebahagian besar ahli UMNO juga mengharapkan Anwar akan dipenjarakan, bukan kerana Ketua Pembangkang itu bersalah atau tidak meliwat Saiful Bukhari tetapi disebabkan kehadirannya yang lepas bebas dilihat lebih menyusahkan UMNO dan BN di fasa-fasa seterusnya.
Tetapi ada juga pemimpin UMNO yang terang-terang mengatakan memenjarakan Anwar adalah kehendak dan permintaan Rosmah Mansor demi survival kuasa manakala Najib dikatakan agak terbuka serta tidak mempunyai keberanian yang tinggi untuk mengharungi kesan pemenjaraan Ketua Pembangkang itu nanti.
Oleh itu, golongan ini percaya keputusan
pada 29 Oktober
 nanti lebih bergantung kepada sejauh mana Najib mampu “menyenggol” balik isterinya itu.
Golongan ini  juga berhujah bahawa jika Anwar dipenjara, dua kesan langsung yang bakal terbentang di depan matanya ialah  menghadapi persepsi antarabangsa bila mana seorang Ketua Pembangkang yang  seharusnya menyuburkan amalan demokrasi sesebuah negara tiba-tiba dihumban ke penjara dan kedua, menghadapi pilihanraya kecil Permatang Pauh selepas itu.
Dunia antarabangsa akan melihat Najib sebagai pemimpin yang “jahat” dan “tidak berperikemanusiaan”  sehingga tergamak memenjarakan musuh politiknya. Berbanding kecaman, Najib kata mereka,  lebih suka disanjung serta dipuji oleh Barat dan Amerika.
Tidak dinafikan membebaskan Anwar akan membersihkan namanya serta menjadikan persaingan dalam pilihanraya akan datang lebih terbuka tetapi dengan adanya sanjungan serta pujian antarabangsa dan Amerika, Najib juga dikatakan lebih selesa dan kembang jiwa raganya. Berbeza dengan Mahathir yang sedia berbalah dan dibenci Barat atau Amerika, Najib jauh dari sifat itu.
Dengan adanya pilihanraya kecil Permatang Pauh sebaik Anwar dipenjara, jika BN tidak berupaya memperbaiki prestasinya pula ia adalah bukti jelas bahawa tiada sebarang kelebihan kepada UMNO dan BN melalui hukuman penjara yang dijatuhkan itu.
Bagi golongan profesional dan ahli perniagaan pula, nasib Anwar di Mahkamah Persekutuan
pada 29 Oktober
 nanti bergantung kepada siapa paling kuat melobi. Jika Amerika dan Barat lebih kuat melobi Najib, maka tidak bersalah dan bebaslah Anwar tetapi jika Mahathir yang lebih kuat melakukan lobian, ke penjaralah nasib bekas Timbalan Perdana Menteri itu.
Beberapa pemimpin pembangkang seperti Lim Kit Siang dan Azmin Ali juga menuntut campurtangan Najib dalam memastikan perbicaraan itu nanti benar-benar adil serta bebas daripada pengaruh politik. Tuntutan dan desakan mereka memperlihatkan adanya elemen politik dalam keputusan nanti.
Menjelang detik-detik akhir yang bakal menentukan hidup mati karier politik Anwar, itulah andaian , kesimpulan dan persepsi yang bermain dalam kepala ramai orang.
Meskipun  pengaruh politik, kemahuan Putrajaya dan Seri Perdana tidak semestinya betul dan benar-benar memainkan peranannya dalam kes Anwar ini, tanggapan pelbagai pihak mengenainya semakin jelas kedengaran ketika ini.
Faktor lima hakim, wibawa pendakwa dan peguambela mengemukakan bukti dan berhujah sudah tidak lagi diambil kira, sebaliknya kemahuan Najiblah yang dilihat menentukan segala-galanya. ( SH 27/10/2014)

0

0

votes
Article Rating
Kongsikan artikel ini


Pendirian Universiti Malaya Terus Dikecam

Pentadbiran Universiti Malaya Perlu Berhenti Jadi Pengampu Rejim Penguasa
1. Solidariti Anak Muda Malaysia (SAMM) membantah keras arahan yang dikeluarkan oleh pentadbiran Universiti Malaya yang mengancam untuk mengambil tindakan keras terhadap pelajar yang menghadiri program Pidato Anwar Ibrahim. Ini menyerlahkan betapa teruknya IPT dicengkam secara songsang oleh rejim Penguasa.
2. Universiti Malaya sebagai universiti tertua dalam negara seharusnya mengamalkan kebebasan akademik dan meraikan kematangan para pelajar untuk mendengar pidato-pidato daripada tokoh politik merentasi sempadan parti supaya mereka dapat menilai dan memahami perjalanan politik tanahair.
3. Tindakan pentadbiran Universiti Malaya ini juga merupakan contoh paling klasik mengapa taraf universiti kita semakin merosot dan hilang daya saing di peringkat dunia. Ia bukanlah kerana mutu para siswazah kita tetapi sikap bebal pentadbiran universiti yang hanya tahu mengampu tuan-tuan politik Penguasa semata-mata. Tetapi, hilang idea untuk membentuk acuan siswazah yang berdaya saing.
4. Sultan Nazrin Muizzudin Shah yang juga Pro-Canselor UM telah menitahkan mengenai kepentingan minda terbuka yang akan menyuburkan perasaan sabar dan toleransi untuk bersedia mendengar hujah yang berbeza betapa sekali tidak dipersetujui. Minda terbuka ini akan memberikan ruang untuk membolehkan lahir dan tumbuhnya idea baru, menyemarakkan budaya inovasi dan menyuburkan minda kreatif. Tetapi tindakan pentadbiran UM ini bertentangan dengan kehendak minda terbuka seperti yang dititahkan oleh Pro-Canselornya sendiri.
6. Pentadbiran Universiti Malaya juga seharusnya memahami bahawa usaha membina negara bangsa ini bukan bermaksud kita perlu menanam di dalam minda pelajar kita untuk hanya memihak kepada parti penguasa semata-mata tetapi sebaliknya turut mengakui kepelbagaian faham politik. Universiti seharusnya memainkan peranan penting bagi mengelakkan pelajar mewarisi iklim politik jumud dan ketaksuban melampau yang tidak dapat menerima kepelbagaian sudut pandang politik.
7. SAMM juga ingin merakamkan ucapan jutaan tahniah kepada Presiden MPPUM yang sanggup berdepan dengan tindakan pihak pentadbiran universiti termasuklah disingkir dari pengajian. Ini membuktikan kehendak para pelajar Universiti Malaya yang ingin mengangkat kebebasan akademik dalam universiti tersebut.
8. Sehubungan itu, SAMM menyeru setiap pelajar Universiti Malaya untuk membanjiri Dataran Dewan Tunku Canselor (DTC) Universiti Malaya bagi menunjukkan solidariti membebaskan Universiti Malaya daripada cengkaman hegemoni songsang penguasa dan juga menolak sikap profesor-profesor kangkung yang melacurkan prinsip mereka dalam mendidik anak bangsa yang merdeka ini.
Ahmad Anwar Asyraf
Pengarah Pemikir Kaum Muda
Solidariti Anak Muda

0

0

votes
Article Rating
Kongsikan artikel ini


Dulu Anwar Dikata Takut Dengan Shafee, Kenapa Sekarang Takut Juga
Dengan Gopal Sri Ram?

Masuk hari kedua perbicaraan rayuan kes liwat Anwar Ibrahim di Mahkamah Persekutuan, pertikaian terhadap kedudukan peguam Gopal Sri Ram tiba-tiba saja mulai kedengaran.
Isunya cumalah kerana Gopal Sri Ram yang menjadi peguam Anwar ini pernah menjadi hakim Mahkamah Persekutuan sebelum ini dan keadaan itu dikatakan boleh mempengaruhi lima hakim yang mendengar rayuan Ketua Pembangkang itu daripada membuat keputusan yang bebas dan adil.
Tambahan pula, Majlis Peguam pada mesyuarat
15 Mac
 lalu juga pernah mengemukakan usul agar hakim kanan atau hakim mahkamah lebih tinggi yang bersara dilarang mewakili anak guam mereka di mahkamah atas alasan yang sama.
Dengan kedudukan Gopal Sri Ram mewakili Anwar dalam kes rayuan terakhirnya ini dan barangkali melihat kepada isu-isu kredebiliti Saiful Bukhari yang berjaya dibangkitkannya dengan kemas, teratur dan meyakinkan, mungkinlah kerana itu pertikaian terhadap peranannya sebagai peguam mula dipertikaikan.
Bukan saja Gerakan melalui Ketua Pemudanya, Tan Keng Liang yang bersuara meminta Majlis Peguam menyatakan pendirian terhadap perkara ini, bahkan sekumpulan peguam pro UMNO turut juga bersuara.
Kumpulan peguam yang diketuai oleh Zulkifli Noordin, bekas calon BN Shah Alam, dalam satu kenyataan turut menuntut Majlis Peguam menyatakan pendiriannya berhubung perkara ini untuk mengelakkan dianggap mengamalkan sikap “double standard”.
Adalah dipercayai juga menjelang detik-detik berakhirnya kes rayuan Anwar ini, lebih ramai lagi pihak berkepentingan seperti pemimpin politik dan NGO, akan tampil bukan saja untuk menyatakan bantahan terhadap sikap Majlis Peguam itu tetapi juga tentang kedudukan Gopal Sri Ram yang dianggap boleh mempengaruhi para hakim yang mendengar kesnya
Bantahan terhadap kedudukan Gopal Sri Ram ini sebenarnya agak pelik kerana walaupun Majlis Peguam ada membuat usul berkenaan perkara itu tetapi Mahkamah Persekutuan sebagai responnya kemudiannya memutuskan bahawa hakim-hakim bersara boleh muncul sebagai peguam dalam kes-kes sivil di mahkamah dengan hujah   Perkara 5 Perlembagaan Persekutuan menjamin hak seseorang untuk meraih pendapatan bagi dirinya.
Ketua Hakim Negara, Ariffin Zakaria sendiri pada 2013 pula pernah berkata, hakim yang bersara bebas bertindak sebagai peguam kerana mahkamah bertindak berasaskan merit.
Berdasarkan hakikat ini, secara logiknya tiada isu lagi bagi mana-mana bekas hakim untuk menjadi peguam atau dipertikaikan pendirian Majlis Peguam.
Peguam Shafee Abdullah yang menjadi ketua pendakwa dalam kes rayuan Anwar ini bagaimanapun tidak bimbang dengan kehadiran Gopal Sri Ram kerana ia merupakan hak masing-masing serta tiada sekatan daripada berbuat demikian.
Isunya, kenapakah ada pihak lain yang takut dengan kehadiran Gopal Sri Ram sebagai peguam ini?
Adakah ini sebagai persiapan awal mencari helah dan alasan kiranya Anwar didapati bebas nanti?
Jika dulu ketika Anwar mempertikaikan perlantikan Shafee Abdullah yang diketahui rapat dengan UMNO serta didapati berada di rumah Najib ketika Saiful membuat aduan diliwat serta berulangkali cuba menyingkirkannya sebagai ketua pasukan pendakwa, kenapakah beliau ditempelak?
Ketika itu Anwar diselar dan dipersenda kononnya takut kalah dalam kes rayuannya dan menghuni penjara sekali lalu didakwa sengaja mencari helah untuk menyalahkan perlantikan Shafee sebagai alasannya.
Ada juga pemimpin UMNO yang berkata, Anwar tidak seharusnya takut dengan Shafee kerana beliau hanyalah pendakwa tetapi yang menentukan bersalah atau tidak adalah hakim.
Tapi apa sudah jadi sekarang? Mereka yang dulunya seolah-olah terbuka dan meminta Anwar jangan takut dengan Shafee yang menjadi pendakwa, rupa-rupanya turut takut dengan Gopal Sri Ram yang hanya bertindak sebagai peguam.
Bolehkah dipulangkan “paku buah keras”  bahawa yang menentukan bersalah atau bebas adalah hakim dan bukannya peguam daripada kalangan bekas hakim?
Dengan mempertikaikan kehadiran Gopal Sri Ram, apakah mereka ini turut tidak percaya lagi dengan sistem kehakiman kita?
Semua ini bukan saja membuktikan bahawa dunia ini bulat dan kehidupan sebenarnya bagaikan roda, tetapi  inilah juga yang pepatah selalu mengingatkan, “kata dulang paku serpih, mengata orang rupanya diri sendiri yang lebih.”  ( SH 30/10/2014)

0

0

votes
Article Rating
Kongsikan artikel ini


Harapan Anwar Bebas Cerah?

Kes rayuan Anwar Ibrahim di Mahkamah Persekutuan sudah pun masuk hari kedua sejak bermula semalam. Sehingga ini pihak pembela Anwar yang diketuai Sri Ram Gopal belum pun habis lagi mengemukakan hujah pembelaan, kemudian baru diikuti dengan hujah balas pihak pendakwa oleh Shafee Abdullah.
Selepas itu, kedua-dua pihak akan menutup hujah penggulungan masing-masing sebelum lima hakim membuat keputusannya.
Walaupun semalam Mahkamah Persekutuan telah membuat keputusan untuk melanjutkan perbicaraan sehingga Khamis, berbanding ketetapan awal hanya dua hari iaitu 28 dan 29 Oktober saja tetapi berdasarkan perkembangan yang berlaku tidak mustahil ia berlarutan sehingga Jumaat atau disambung lagi pada minggu hadapan.
Dalam hujahan awal semalam, pihak peguambela Anwar membangkitkan isu kredebiliti Saiful yang diragui. Saiful didapati bukan saja menemui pegawai polis bernama Mohd Rodwan dua hari sebelum mendakwa diliwat dan membuat laporan polis, bahkan gambarnya menghidangkan teh dengan wajah selamba kepada tetamu Anwar sehari selepas kejadian liwat yang didakwa berlaku itu turut juga didedahkan.
Selain itu, meskipun mendakwa diliwat secara paksa dan mendatangkan kesakitan kepadanya, perbuatan Saiful membawa gel pelincir dan menyapu di bahagian sulitnya juga ditimbulkan untuk meragui kredebilitinya.
Beberapa isu lain seperti seluar dalam yang tidak dipakai tetapi ada kesan air mani, tumpahan air mani di karpet, kaitan pertuduhan dengan konspirasi politik turut juga dibangkitkan dalam mahkamah semalam.
Dalam masa yang sama, dapatan dari pemeriksaan di Pusrawi yang mengatakan tiada penembusan pada bahagian sulitnya ketika Saiful mendapatkan rawatan tetapi doktor yang memeriksanya tidak dipanggil sebagai saksi, dibangkitkan sama dalam mahkamah semalam.
Jika semalam isu kredebiliti Saiful dibangkitkan, pada hari kedua iaitu hari ini isu sampel DNA Anwar pula dipertikaikan kesahihannya. Selain DNA Anwar didakwa diambil secara tidak sah iaitu melalui botol air mineral, berus gigi dan tuala “good morning” ketika Ketua Pembangkang itu ditahan di penjara, peguambela juga membangkitkan tiada bukti kukuh menunjukkan ia digunakan oleh Anwar.
Oleh itu, pihak peguambela berhujah kemungkinan ia bukanlah DNA Anwar yang sebenar-benarnya.
Isu lain yang ditimbulkan hari ini ialah mengenai sampel DNA yang hanya disimpan dalam laci  dan bukan dalam peti sejuk serta mungkin terdedah kepada pencemaran atau kerosakan.
Sehingga ini, ramai yang melihat bukan saja hujahan peguambela Anwar  kemas dan teratur tetapi juga dilihat mampu meyakinkan lima hakim yang arif lagi bijaksana itu untuk membuat keputusan membebaskannya.
Sementara menanti pihak pendakwa mengemukakan hujah balasnya pula, di laman  sosial pula tersebar surat permintaan pelbagai pihak yang mahukan Anwar diberikan keadilan dan dibebaskan. Antaranya ialah daripada Ketua Ulama Sedunia, Yusuf Al Qardawi,  Maulana Ihsan Hendrick, ulama tersohor Afrika Selatan, Datuk Bandar Manila, Joseph Estrada, Profesor Georgetown Universiti di mana anak Najib pernah belajar di universiti berkenaan iaitu John Esposito serta banyak lagi.
Sebelum ini, beberapa negara Barat dan NGO yang berpengaruh di seluruh dunia juga telah pun menyatakan sokongan kepada Anwar serta menuntut beliau dibebaskan.
Sejauh mana semua ini mendatangkan impak kepada keputusan mahkamah masih lagi menjadi persoalan tetapi adalah jelas sorotan dunia makin meluas kepada apa yang berlaku di negara kita sekarang.
Di luar Istana Kehakiman pula, ribuan penyokong Anwar terus berhimpun dan menyatakan solidariti kepada Ketua Pembangkang itu. Kumpulan penyokong Saiful dengan memakai T-Shirt khas turut juga berhimpun sejak dua hari lalu sehingga menimbulkan persoalan siapakah yang menaja dan membiayai mereka itu?
Tidak seperti Anwar yang mendapat sokongan parti dan rakan-rakan gabungan dalam PR, Saiful hanyalah rakyat biasa yang sebenarnya tiada keperluan langsung untuk mengeluarkan wang daripada poketnya sendiri bagi menghimpunkan orangramai dan menunjukkan adanya penyokong yang ramai bersamanya.
Jika ditaja pula, siapakah penajanya dan apakah kepentingan mereka dalam kes ini?
Penyokong Anwar bagaimanapun terus bertambah pada hari ini berbanding semalam dan dijangka terus bertambah menjelang hari keputusan diumumkan nanti. (SH 29/10/2014)

0

0

votes
Article Rating
Kongsikan artikel ini


Bukan Saja Muhyiddin Berbeza, Penyokongnya Juga Mulai Terbuka Kritik
Najib

Berdepan sokongan yang makin merosot diterimanya akibat pemotongan subsidi bahan bakar petrol dan diesel, Perdana Menteri Najib Razak kini mulai menerima tekanan yang makin ketara daripada dalam UMNO sendiri.
Berdasarkan kajian terbaru Merdeka Center, berbanding ketika peristiwa MH17 di mana sokongan rakyat kepada Najib melonjak pada paras 54 peratus, kajian terbaru selepas kenaikan harga minyak menunjukkan ia kini menurun kepada 48 peratus.
Bersama sokongan yang kian merapuh itu, jika sebelum ini hanya Mahathir yang banyak menyerangnya terutama berkaitan hutang 1MDB yang kemudian disambut oleh pembangkang dalam Parlimen, kini orang nombor duanya dalam kerajaan iaitu Muhyiddin Yassin dan kumpulannya seperti mulai mencari salah dan kelemahan Perdana Menteri itu.
Muhyidddin yang didokong kumpulan konservatif dalam UMNO terlihat gemar menjadikan isu Akta Hasutan untuk menonjolkan kelebihannya di sebalik kelemahan Najib yang makin banyak diperkatakan ramai.
Dalam beberapa penampilan, Muhyiddin secara tegas menyatakan mahu akta itu terus dikekalkan berikutan semakin banyaknya isu pertikaian mengenai perkauman, agama dan Raja menjadi mainan di tengah-tengah masyarakat sekarang ini.
Berbeza dengan Najib yang pernah berjanji untuk menghapuskan akta itu, Muhyiddin juga kini mulai mendapat pujian dan sanjungan yang makin meluas, bukan saja daripada UMNO tetapi juga daripada beberapa NGO pro Melayu, khususnya Perkasa.
Sokongan lebih kuat Muhyiddin terhadap pengekalan akta itu tentunya bakal menyusahkan Najib kerana menjadikannya berada di persimpangan antara kehilangan sokongan UMNO atau dianggap mungkir janji oleh rakyat.
Sementara Muhyiddin menjadikan isu pengekalan Akta Hasutan sebagai usaha mengukuhkan kedudukannya dan sekaligus menolak kemungkinan berundur sebagai Timbalan Perdana Menteri sepertimana yang dibualkan ramai sebelum ini, penyokongnya juga sudah mulai berani mempertikaikan dasar dan pendekatan Najib memimpin negara ini.
Di Parlimen Rabu lalu, Ahli Parlimen Kulim Bandar Baru, Aziz Sheikh Fadzir secara terbuka mempertikaikan peranan Pemandu yang disifatkannya bertindan dengan tugas beberapa kementerian dan mahukan unit itu dimansuhkan terus sedangkan Pemandu adalah unit kebanggaan Najib sejak ia ditubuhkan.
Selama ini, orangramai dan pembangkang sudah banyak mempertikaikan peranan dan kewujudan Pemandu yang diketuai Idris Jala ini, bukan saja dari segi tugas dan fungsinya, malah juga kos perbelanjaan yang tinggi untuk menyaranya.
Soalnya, kenapa hanya setelah enam tahun baru pemimpin UMNO sendiri berani tampil menyanggah kewujudan Pemandu dan siapakah Aziz Sheikh Fadzir ini?
Aziz adalah adik kepada Kadir Sheikh Fadzir, bekas Menteri Penerangan yang telah keluar UMNO kerana tidak bersetuju dan banyak mengkritik kepimpinan Najib serta pernah menjadi Naib Ketua Pemuda UMNO sessi 2000-2004.
Aziz diketahui sebagai penyokong dan pendokong kuat Muhyiddin Yassin serta memainkan peranan penting memastikan kemenangan Timbalan Perdana Menteri itu dalam perebutan jawatan Timbalan Presiden UMNO pada 2009.
Sebaik Muhyiddin memenangi jawatan itu dan menjadi orang nombor dua dalam kerajaan, Aziz telah meletakkan bekas pegawai khasnya semasa menjadi Naib Ketua Pemuda UMNO iaitu Nardin Awang bertugas sebagai pegawai khas di Pejabat Timbalan Perdana Menteri.
Nardin kini sudah dinaikkan pangkat dan menjadi salah seorang setiausaha politik kepada Muhyiddin. Hakikatnya Aziz kini bukan saja menjadi penyokong kuat Muhyiddin tetapi juga berpengaruh dalam perjalanan politik Timbalan Perdana Menteri itu.
Apabila Aziz menegur dan menyanggah mengenai Pemandu, suatu pendekatan yang diambil Najib dan tidak pernah disentuh oleh mana-mana pemimpin UMNO sebelum ini dan berlaku pula di ketika sokongan terhadap Najib yang kian merosot, apakah ini menandakan perbezaan yang tidak dapat dielakkan lagi antara kedua-dua pemimpin utama negara itu?
Bersama Muhyiddin yang semakin kerap mempertahankan Akta Hasutan serta Mahathir yang bukan saja sudah menarik balik sokongan tetapi juga mengkritik satu demi satu dasar kerajaan,  sanggahan Aziz sebagai orang kuat Muhyiddin terhadap Pemandu seperti menunjukkan bakal lebih banyak lagi dasar-dasar Najib akan terus dipertikaikan lagi selepas ini
Menambahkan lagi kehangatan ialah apabila Tengku Razaleigh pula hari ini menghantar kenyataan kepada Ahli-Ahli Parlimen mencadangkan agar perlaksanaan cukai GST yang sepatutnya dilaksanakan pada April 2015 ditangguhkan bagi mengelakkan beban berterusan kepada rakyat. Sebelum ini juga bekas Menteri Kewangan itu sudah beberapa kali tampil membetulkan apa yang dianggapnya salah sedang dilakukan oleh kerajaan sekarang.
Mengharungi kemungkinan Anwar lebih mungkin akan dibebaskan dalam kes rayuannya di Mahkamah Persekutuan yang dijangka diketahui awal minggu depab, Najib dalam masa yang sama mulai menerima tekanan dan serangan daripada semakin banyak penjuru dalam parti dan kerajaan.
Mahathir, Muhyddin dan Ku Li yang semakin kritikal kebelakangan ini seperti hanya menunggu masa untuk bersatu bagi menjatuhkan Najib.
Dengan semua cabaran ini, berapa lama lagi Najib mampu mempertahankan kedudukannya mulai semakin diragui. ( SH 31/10/2014)

0

0

votes
Article Rating
Kongsikan artikel ini


Hujah Hari Pertama Shafee Tidak Gugat Keyakinan Anwar

Mengikuti hujah yang dibentangkan oleh pihak pendakwa kes rayuan liwat melibatkan Anwar Ibrahim pada hari pertama semalam, tentunya ramai yang bersetuju bahawa persembahan Shafee Abdullah yang mengetuai pasukan pendakwaan agak mengecewakan.
Hujah-hujahnya menepis kredebiliti Saiful Bukhari yang ditimbulkan Gopal Sri Ram, isu konspirasi politik  yang dibangkitkan Surendran dan pencemaran sampel DNA yang tidak disimpan dalam peti sejuk sebagaimana yang dipertikaikan oleh Ramkarpal, tidak ada yang di luar jangkaan dan hanyalah bersifat biasa-biasa saja.
Sebaliknya yang ditimbulkan Shafee dengan ghairah ialah mengenai aksi seks antara Anwar dengan Saiful yang didakwanya berlaku dengan kasar dan diikuti dengan tindakan Ketua Pembangkang itu menyemburkan air maninya ke dalam dubur bekas pembantunya itu.
Juga disensasikan ialah mengenai suit mahal jenama Brioni yang dihadiahkan Anwar kepada Saiful serta pemberian elaun ketika bertugas di luar negara sebagai asas yang didakwa wujudnya hubungan kemesraan antara mereka.
Dan sebagaimana yang diduga oleh Anwar bahawa fantasi seks yang ditimbulkan itu adalah semata-mata untuk menjadi mainan Utusan dan TV3, semua media konservatif dan media baru kemudiannya menyambut isu itu dengan meriah sekali. Ia juga diulang-ulang dengan pelbagai analisa, persepsi dan tokoh-tambah.
Meskipun Shafee juga menyatakan pembentangannya pada hari pertama hanya meliputi antara 25 hingga 30 peratus daripada keseluruhan fakta yang bakal dibentangkannya, beliau sama sekali tidak cuba menyanggah mengenai penemuan doktor bahawa tiada penembusan pada dubur Saiful itu.
Begitu juga tentang bagaimana seluar dalam yang tidak dipakai Saiful tetapi ada kesan air mani, laporan doktor yang menyatakan tiada kecederaan tetapi perlakuan seks didakwa berlaku secara kasar serta bagaimana Saiful boleh menemui pegawai polis bernama Mohd Rodwan dua hari sebelum kejadian liwat itu didakwa berlaku.
Tindakan Saiful yang didapati sebagai mangsa liwat secara kasar tetapi masih datang menghidangkan teh kepada tetamu Anwar dengan wajah selamba juga turut tidak disentuh  oleh Shafee.
Berbanding Gopal Sri Ram yang membangkitkan semua perkara  itu pada hari pertama pembelaannya, rakyat amat berharap agar Shafee tidak lupa untuk berhujah mengenainya dalam pembentangannya yang masih berbaki antara 75 hingga 80 peratus yang akan disambung Isnin nanti.
Dengan membangkitkan isu perlakuan seks secara agak detail, barangkali ramai yang memahami bahawa itulah kelebihan Shafee berbanding jika pasukan pendakwa hanya terdiri daripada  kakitangan Jabatan Peguam Negara saja.
Anwar pula, dengan keyakinan bahawa banyak keraguan yang telah ditimbulkan oleh para peguamnya sejak Selasa lalu tetap mempunyai asas yang kukuh untuk diterima oleh hakim, langsung tidak terganggu dengan hujah-hujah berkaitan perlakuan seks yang tentunya mengaibkan diri, keluarga, anak-anak dan cucunya yang dibangkitkan oleh Shafee itu.
Menemui penyokongnya sebaik mahkamah berhenti rehat pada tengahari selepas itu, beliau tetap meluahkan keyakinan akan dibebaskan pada Selasa ini walaupun cuba diaib dan dimalukan di dalam mahkamah.
Malah ketika bersembahyang Jumaat  di Masjid Sultan Mizan Zainal Abidin di Putrajaya kemudiannya, beliau tetap disambut hangat oleh rakyat yang berebut-rebut mahu bersalam dan memberi kata perangsang kepadanya.
Dianggap sebagai ahli politik negara paling mengagumkan, tabah dan sabar, Anwar tetap mempunyai pengaruh, sokongan serta diperlukan di sebalik laluan ke penjara bagaikan semakin terbuka untuknya. ( SH 01/11/2014)
Anwar masih sempat bergurau ketika mahu menemui penyokongnya…
Berebut-rebut orangramai mahu bersalam dan memberi kata semangat kepadanya…

0

0

votes
Article Rating
Kongsikan artikel ini


Letih Dan Malu Jadi Pembangkang, Ehhh…Najib Mengata Siapa Ni?

Ketika berucap di majlis perasmian Konvensyen UMNO Selangor semalam, Perdana Menteri Najib Razak dilaporkan berkata, beliau letih dan malu setiap kali BN digelar sebagai pembangkang di negeri itu.
“Saya rasa sangat letih dan memalukan apabila kita dipanggil sebagai pembangkang,” katanya lagi.
Tambahnya lagi, UMNO Selangor perlu menerima hakikat bahawa mereka telah kalah dua kali dalam pilihanraya umum dan perlu berani membuat perubahan bagi merampas kembali negeri itu.
Ada yang bertanya, kenapa hanya letih dan malu dengan Selangor saja sedangkan BN juga jadi pembangkang di Pulau Pinang sejak 2008 dan di Kelantan pula sejak 1990 lagi?
Berdasarkan perkembangan semasa, gerak kerja dan struktur kepimpinan UMNO Selangor sekarang ini, memang Najib berhak untuk berasa malu dan letih. Walaupun PR di Selangor pernah bergolak dengan kemelut pertukaran Menteri Besar, pimpinan parti itu dilihat beku dan kaku untuk mengambil peluang dah kesempatan.
Sebab itu, walaupun berdepan krisis dan kemelut, sebaik isu Menteri Besar berakhir, hasil kajian mendapati sokongan rakyat terus meningkat kepada PR. Berdasarkan kajian Umcedel, berbanding Mei lalu di mana sokongan rakyat didapati menjunam kepada 35 peratus, tetapi terakhir ini ia meningkat semula ke paras 43 peratus.
Atas kegagalan merebut peluang dan mengeksploitasi isu, ramai yang beranggapan bahawa selagi Noh Omar menjadi Pengerusi UMNO Selangor, selagi itulah tiada kemajuan dan lompong harapan untuk merampas kembali negeri itu daripada PR. Beliau bukan lagi pemimpin harapan masa depan, tetapi pemimpin yang sudah berlalu.
Yang lain pula berpendapat, bukan sekadar pertukaran kepimpinan harus dilakukan, bahkan UMNO Selangor juga perlu meletakkan sekurang-kurangnya 70 peratus muka baru sebagai calon dalam pilihanraya akan datang dan mereka pula tidak semestinya daripada kalangan yang mengetuai UMNO di peringkat bahagian-bahagian.
Selain meletakkan beban kesalahan kepada UMNO Selangor, kekalahan dalam pilihanraya lalu juga sebenarnya adalah tanda penolakan terhadap Najib sendiri. Ini kerana dalam pilihanraya umum lalu, Najib adalah Pengerusi UMNO Selangor dan beliau sendiri menghabiskan banyak masa mahu menawan kembali negeri itu.
Berbanding pilihanraya 2008 di mana BN Selangor menang sebanyak 20 kerusi, tetapi dalam pilihanraya 2013 lalu kemenangan BN hanya tinggal 12 kerusi saja lagi. Jika ditolak dua kerusi lagi iaitu Kota Damansara dan Semenyih yang dimenangi BN kerana pertindihan calon PR, hakikatnya jumlah sebenar kemenangan BN hanyalah 10 kerusi saja.
Jika di peringkat pusat, BN ditolak oleh 52 peratus undi popular serta kekurangan tujuh kerusi berbanding 2008, di Selangor pula penolakan itu meningkat sebanyak sekali ganda lagi. Dengan komposisi pengundi bandar dan separa bandar menjadi majoriti di Selangor, itulah sebenarnya perlambangan citarasa mereka di seluruh negara tentang UMNO dan BN.
Jika kedudukan di Selangor mahu dijadikan ukuran, ia adalah tanda dan signal penolakan yang sangat jelas, bukan saja kepada UMNO dan BN tetapi lebih ketaranya ialah kepada Najib sendiri.
Najiblah yang memimpin dan mengetuai UMNO Selangor dalam pilihanraya lalu dan ditangan beliaulah parti itu menjadi pembangkang dengan keputusan yang jauh lebih merosot.
Jadi, kalau malu dan letih dengan gelaran BN sebagai pembangkang, Najib hakikatnya lebih wajar “menembak dirinya sendiri” daripada menghalakan muncung senapang kepada pihak lain.
Kiranya beliau sendiri dengan kedudukan sebagai Perdana Menteri pun ditolak dengan lebih parah oleh pengundi Selangor, mengharapkan perubahan dan kejayaan oleh UMNO negeri itu tidak lebih umpama angan-angan kosong saja. Sehingga ini rakyat Selangor gembira dan selesa dengan PR dan Azmin Ali sebagai ketua kerajaan negerinya.
Najib bukan saja boleh menutup kesalahannya dengan menuding jari kepada pihak lain, bahkan boleh juga terus bermimpin dan berangan-angan untuk menjadi kerajaan di Selangor. (SH 02/11/2014)

0

0

votes
Article Rating
Kongsikan artikel ini


Ahli UMNO Sebenarnya Lebih Letih Dengan Najib

Pada hari Sabtu lalu, ketika merasmikan Konvensyen UMNO Selangor, Perdana Menteri, Najib Razak meluahkan rasa letih dan malunya dengan kedudukan UMNO di negeri itu yang disifatkannya masih tidak berubah.
Sehubungan itu, sambil mengingatkan BN sudah kalah dalam dua kali pilihanraya, beliau juga mahu mereka segera berubah dan bertindak aktif bagi memastikan kemenangan dapat diraih semula.
Dalam konteks UMNO Selangor, walaupun kekalahan UMNO dan BN dalam pilihanraya lalu adalah tanggungjawab yang seharusnya lebih merupakan kesalahan beliau, tetapi  ada benarnya juga teguran Najib itu kerana mereka bukan saja tidak berubah, tiada gerak kerja yang konkrit sehingga ini, malah terus  mengamalkan sikap berpuak-puak.
Lebih malang, ketika PR berkrisis berhubung kemelut pertukaran Menteri Besar, UMNO Selangor terus kaku dan bisu serta tidak berbuat apa-apa untuk mengaut keuntungan politik atau mengekploitasi isu tersebut.
Tetapi, sementara Najib menyalahkan UMNO Selangor yang didakwanya tidak berubah dan menyebabkan beliau letih serta malu, adakah beliau sendiri sudah menunjukkan teladan perubahan yang boleh dicontohi oleh ahli-ahli UMNO semua peringkat?
Adakah Najib sendiri sudah berubah sebagaimana kerapnya beliau meminta pihak lain agar berubah?
Selain sudah banyak dibuktikan sebelum ini bagaimana Najib telah menunjukkan kelemahan dan melakukan kesilapan, semalam heboh di laman sosial mengenai Setiausaha Politiknya di Kementerian Kewangan, Ghazali Ibrahim didapati menampalkan logo rasmi kerajaan dan jawatannya di kereta peribadi Porsche Cayenne miliknya.
Perbuatan itu bukan saja bertentangan dengan peraturan kerajaan, tetapi menunjuk-nunjuk logo dan jawatan rasmi di kereta mewah yang berwarna merah garang seakan-akan seorang “playboy”, bukan saja memalukan malah meletihkan ahli-ahli UMNO di seluruh negara.
Kenapakah seorang Setiausaha Politik tergamak melakukan perbuatan yang bertentangan sama sekali dengan naluri dan selera rakyat bawahan?
Kenapakah juga Ghazali tidak mahu menggunakan Proton Perdana yang diberikan oleh kerajaan sebagai kenderaan rasminya?
Atas tindakan Ghazali ini, sekali lagi tentulah Najib harus memikul beban kesalahannya. Apakah beliau tidak pernah menasihati atau menegur kakitangan bawahannya agar sentiasa berhemah dan tidak menunjuk-nunjuk sebagaimana kerapnya beliau memberi nasihat kepada rakyat dan ahli UMNO melalui ucapannya?
Lebih dari itu, bagaimanakah Najib mahu mengharapkan perubahan daripada UMNO sedangkan kakitangan bawahannya sendiri tidak memahami apa itu perubahan yang sebenarnya?
Hakikatnya, ramai ahli UMNO letih dan malu dengan perlakuan Ghazali ini.
Hari ini pula, seorang bekas Setiausaha Sulit Najib, Abdul Halim Samad telah dilantik sebagai Ahli Dewan Negara atau Senator dan baru saja mengangkat sumpah jawatannya di Bangunan Parlimen.
Beliau sebelum ini memegang jawatan Timbalan Ketua Bahagian Setiawangsa tetapi dalam pemilihan 2013 lalu telah menarik diri daripada perebutan setelah tiga kali kiraan menunjukkan undi yang diperolehinya adalah sama dengan pencabarnya iaitu Shuib Ibrahim.
Tindakannya menarik diri itu tidak lain ialah kerana merasakan jika meneruskan pun, tiada harapan lagi untuk menewaskan pencabarnya itu. Dalam ertikata lain, beliau adalah calon yang kalah dan tidak berjawatan dalam UMNO.
Sementara kita mengakui bahawa hak melantik sebagai Senator adalah kuasa Perdana Menteri tetapi sejarah juga menunjukkan tidak pernah ahli UMNO yang kalah bertanding dilantik bagi jawatan itu. Di WP, pemegang jawatan Timbalan Ketua UMNO Bahagian pun  tidak pernah merasai jawatan itu.
Selalunya di WP, jawatan Senator hanya diberikan kepada Ketua UMNO Bahagian saja. Apatah lagi tiga Ketua Bahagian UMNO di WP ketika ini iaitu Shafie Abdullah (Wangsa Maju), Rizalman Mokhtar (Bandar Tun Razak) dan Mustapha Kamal (Seputeh) masih tertunggu-tunggu untuk merasa bergelar YB juga kerana menjadi Ketua Bahagian UMNO selalunya itulah ganjaran yang diterima jika tidak berpeluang bertanding dalam pilihanraya.
Apakah ketiga-tiga mereka ini tidak layak berbanding Abdul Halim Samad? Dengan melantik mereka yang tiada jawatan juga, di manakah konsep parti menguasai kerajaan sebenarnya?
Berbanding parti menguasai kerajaan, apakah konsep kroni menguasai kerajaan sedang diamalkan oleh Najib sekarang?
Di kalangan ahli dan pimpinan UMNO WP ketika ini, ramai yang tidak puas hati dan meluahkan rasa kecewa dengan cara Najib ini yang seolah-olah hanya “memandang sebelah mata” mereka yang berjawatan dalam parti berbanding kroni dan kalangan yang rapat dengannya.
Jika Najib mengadu letih dan malu, ahli UMNO dan mereka yang berjuang mempertahankan parti sebenarnya jauh lebih letih dan malu dengan dua kejadian terbaru ini. Mereka sebenarnya letih dan malu kerana Najib sendiri tidak berbuat yang sewajarnya untuk memelihara dan menjaga parti daripada terus dipandang tidak elok, bukan saja oleh rakyat tetapi juga ahli UMNO sendiri.
( SH 03/11/2014).
Inilah kereta yang dimiliki oleh Ghazali Ibrahim, Setiausaha Politik Najib yang menjadi bualan ramai itu.
Perlantikan Abdul Halim Samad sebagai Senator menyebabkan ramai tidak puas hati dan mempersoalkan di manakah konsep parti menguasai kerajaan sebenarnya?

0

0

votes
Article Rating
Kongsikan artikel ini


Tiada Yang Meyakinkan Pada Aksi Hari Kedua Shafee, Harapan Anwar Bebas
Kekal Cerah

Peguam terkenal, Shafee Abdullah yang dilantik sebagai timbalan pendakwaraya kes rayuan liwat Anwar Ibrahim di Mahkamah Persekutuan meneruskan lagi hujahnya pagi tadi.
Sebaik mahkamah berhenti rehat pada tengahari untuk disambung semula esok pagi, Shafee kemudian memberitahu beliau telah melengkapkan kira-kira 70 peratus daripada hujah-hujahnya dan hanya memerlukan kira-kira satu setengah jam saja lagi untuk menamatkan pembentangannya.
Tetapi meneliti hujah dan aksinya pada hari ini, terlihat masih banyak keraguan yang tidak terungkai dan gagal diperjelaskan dengan penuh meyakinkan.
Walaupun sebelum ini mendakwa perlakuan seks luar tabii Anwar dengan Saiful dilakukan secara ganas, Shafee mengakui tiada kecederaan yang dialami mangsa adalah mungkin disebabkan pelincir yang digunakannya serta kejadian serupa pernah berlaku sebelum ini.
Tambahnya, ia juga mungkin disebabkan perlakuan seks itu berlaku tanpa paksaan serta disebabkan kelewatan Saiful mendapatkan pemeriksaan doktor.
Hujah ini nyata tidak meyakinkan untuk menangkis hujah pembela bahawa kejadian liwat itu tidak mungkin berlaku kerana tiada kecederaan atau koyakan ditemui pada dubur Saiful. Lagi pula, jika kejadian liwat itu sudah kerap berlaku, pastilah berlaku kecederaan yang lebih teruk lagi.
Fakta yang dibentangkan Shafee bahawa kemungkinan tiada paksaan juga bertentangan dengan pengakuan Saiful sebelum ini bahawa beliau diliwat tanpa kerelaannya.
Mengenai penemuan doktor Pusrawi yang mula-mula memeriksa Saiful dan tidak menemui sebarang penembusan pada bahagian duburnya, Shafee hanya berkata, doktor berkenaan iaitu Dr Osman Abdul Hamid tidak boleh dipercayai serta menulis laporan berdasarkan imaginasi atau kepentingan sesuatu yang lain.
Tetapi apabila ditanya oleh hakim Ariffin Zakaria sama ada Dr Osman pernah dicabar semasa perbicaraan, Shafee menjawabnya, tiada ada. Beliau turut gagal mengemukakan kenyataan beramaran Dr Osman apabila diminta oleh hakim Ariffin.
Tentang bahan seperti berus gigi, tuala “good morning” dan botol air mineral yang didakwa oleh pihak pembela telah diambil secara tidak sah ketika Anwar berada di dalam lokap polis, Shafee berkata, ia masih boleh diterima berdasarkan kepentingannya kepada keseluruhan kes.
Beliau juga mempertahankan semua barang bukti itu adalah milik dan digunakan oleh Anwar kerana berpendapat tiada orang lain berada di dalam lokap itu.
Di suatu peringkat, Shafee juga mengesahkan terdapat DNA Anwar dan Saiful ditemui pada seluar dalam warna kelabu yang dipakai Saiful.
Sambil mempertahankan DNA Y adalah milik Anwar, mengenai DNA pihak ketiga yang turut ditemui, beliau berkata, ia boleh jadi hasil daripada tempat duduk tandas yang digunakan Saiful sebelumnya.
Meskipun ada beberapa hujah lain yang dibentangkan oleh Shafee, tetapi sebagaimana hari pertama penampilannya, hujahnya kali ini dilihat tidak cukup meyakinkan dan biasa-biasa saja.
Dalam penampilannya kali ini juga, beliau agak kerap dihujah oleh hakim untuk meminta lebih penjelasan daripadanya. Di suatu ketika ketika dihujah oleh hakim mengenai alamat kondominium yang berbeza dalam waran tangkap terhadap Anwar, Shafee mengakui kesilapan itu.
Tetapi katanya, penangkapan Anwar itu adalah sah serta tiada pelanggaran haknya dari segi perlembagaan.
Sebagaimana penampilan Shafee pada hari pertama yang dianggap Anwar sengaja menampilkan fantasi seks untuk mengaib dan memalukannya, kali ini pula beliau mendakwa peguam itu mempolitik dan melakukan banyak gimik politik dengan matlamat untuk menjadi peguam negara selepas ini.
Kecuali jika terdapat hujah-hujah yang lebih kukuh dapat ditampilkan esok pagi sebelum pihak pembela mematahkan semua hujah pendakwaan pada sebelah petangnya, keyakinan untuk Anwar bebas dan didapati tidak bersalah, jelas masih lagi cerah.
Terdapat banyak keraguan yang masih tidak terungkai, bukan saja di pandangan kita sebagai rakyat biasa peka, lebih-lebih lagi tentunya di fikiran lima hakim yang jauh lebih bijaksana itu.
(SH 04/11/2014)

0

0

votes
Article Rating
Kongsikan artikel ini


Ada Dua YB Di Setiawangsa, Apakah Najib Tak Mahu BN Menang Di Kawasan
Lain?

Perlantikan tiga orang Senator semalam ternyata menimbulkan keributan yang bukan sedikit di kalangan ahli-ahli UMNO yang merasakan ianya tidak menggambarkan hasrat parti untuk menang lebih banyak kerusi dalam pilihanraya umum akan datang.
Nallakaruppan, 68 tahun, yang disambung untuk penggal kedua dilihat tidak mempunyai keistimewaan atau kelebihan kepada BN, selain hanya kekerapannya muncul di beberapa media arus perdana menceritakan keburukan Anwar Ibrahim sehingga akhir-akhir ini mula menimbulkan rasa meluat kepada ahli UMNO sendiri seolah-olah kemenangan dalam pilihanraya hanya ingin dicapai melalui cara itu saja.
Perlantikan dua yang lain iaitu Abdul Halim Samad, 74 tahun dan Ibrahim Abu Shah, 66 tahun turut mengecewakan ramai ahli UMNO kerana perlantikan keduanya yang dikategorikan “warga emas”  itu untuk mengisi kerusi Dewan Negara tidak menggambarkan hasrat UMNO untuk menggamit sokongan generasi muda mendekati parti.
Sementera Najib Razak dan UMNO selalu melaungkan pentingnya sokongan anak muda, temasuk kira-kira 5 juta pengundi baru dalam PRU 14 nanti yang dikatakan bakal menentukan hidup matinya dalam pilihanraya nanti, perlantikan golongan tua yang secara umumnya sudah mendapat diskaun tambang daripada MAS dan KTM itu, pastinya akan menyebabkan majoriti golongan muda terus menjauhkan diri daripada UMNO dan BN.
Ibrahim Abu Shah, bekas Naib Canselor UiTM yang mungkin perlantikannya atas kapasiti sebagai Ahli MT UMNO yang dilantik, Abdul Halim pula dipercayai tidak lain kerana hubungannya yang lama sebagai pekerja yang pernah berkhidmat dengan Najib sebelum ini. Dalam UMNO Setiawangsa, beliau tidak lagi memegang jawatan penting sejak 2013 yang lalu dan sudah dikategorikan sebagai veteran parti.
Terutama di peringkat UMNO Wilayah Persekutuan, perlantikan Abdul Halim lebih mengecewakan banyak pihak kerana selain tidak memperlihatkan usaha mendekati pengundi muda, ia juga seperti bertentangan dengan hasrat untuk menang lebih banyak kerusi dalam pilihanraya akan datang.
Jika Najib mempunyai hasrat untuk melihat BN menang lebih banyak kerusi di WP ini, terutama di kawasan berpotensi seperti Wangsa Maju dan Bandar Tun Razak yang hanya jatuh ke tangan pembangkang sejak 2008, beliau seharusnya melantik pimpinan UMNO daripada kedua-dua bahagian tersebut sebagai Senator.
Dengan melantik Ketua UMNO daripada bahagian berkenaan, ia secara langsung memperlihatkan kesungguhan parti dan kerajaan untuk lebih mendekati dan berkhidmat secara lebih dinamik dan agresif kepada rakyat.
Apatah lagi, Ketua UMNO Wangsa Maju, Shafei Abdullah dan Ketua UMNO Bandar Tun Razak, Rizalman Mokhtar masih dikategori pemimpin muda, berpotensi serta belum pernah dilantik sebagai Ahli Dewan Negara.
Mengabaikan kedua-dua pemimpin tersebut bukan saja tidak menunjukkan keinginan Najib dan BN merampas semula dua kawasan Parlimen berkenaan, malah akan terus menjadikan pembangkang mempunyai kelebihan mengekalkannya lagi.
Sebaliknya, ramai yang melihat dengan perlantikan Abdul Halim bukan saja tidak menyumbang kepada kekukuhan penerimaan terhadap UMNO dan BN secara keseluruhannya di WP,  jauh sekali untuk memantapkan lagi penerimaan rakyat terhadap UMNO di Setiawangsa.
Malah mungkin timbul persoalan apakah Najib sebenarnya tidak mempercayai Ahli Parlimen kawasan itu, Ahmad Fauzi Zahari sehingga perlu mewujudkan seorang lagi Senator di kawasan itu?
Untuk mengukuhkan kedudukan Ahmad Fauzi di Setiawangsa yang hanya menang dengan majoriti 1,390 undi, beliau sepatutnya diiktiraf dengan diberikan jawatan dalam kerajaan atau pengerusi mana-mana GLC, bukannya dengan meletakkan seorang lagi bergelar YB yang bertindan dengannya.
Berbanding seorang lagi calon UMNO  WP yang menang di  Titiwangsa iaitu Johari Abdul Ghani yang diberikan jawatan Pengerusi UDA, Ahmad Fauzi sehingga ini tidak diberikan apa-apa jawatan yang membolehkannya mempunyai kelebihan mempertahankan kawasan itu.
Pendeknya, perlantikan tiga Senator ini menimbulkan banyak kecacatan dari segi penerimaan UMNO di pelbagai peringkat dan tidak diraikan langsung dari segi kemampuan menyumbang kepada kemenangan UMNO dan BN dalam PRU 14 nanti.
Ia lebih merupakan keraian peribadi Najib kepada mereka yang disukai dan digemarinya secara peribadi saja. (SH 04/11/2014)
Perlantikan tiga Senator yang dikategori warga emas ini menimbulkan perasaan tidak puas hati kepada banyak pihak…

0

0

votes
Article Rating
Kongsikan artikel ini


Hujah Penutup Shafee Penuh Lawak Jenaka

Peguam terkenal, Shafee Abdullah yang dilantik khusus oleh Jabatan Peguam Negara bagi menjalankan tugas pendakwaan bagi rayuan kes liwat melibatkan Anwar Ibrahim di Mahkamah Persekutuan telah pun menamatkan pusingan pertama pembentangan hujah-hujahnya petang semalam.
Sebelum itu, pihak pembela sudah pun mengemukakan hujah pembelaannya dalam usaha memastikan sabitan lima tahun penjara keatas Ketua Pembangkang, digugurkan.
Berikutan kedua-duanya sudah menamatkan pusingan pertama masing-masing, pihak pembela yang diketuai oleh Gopal Sri Ram akan membalas dan cuba mematahkan hujah-hujah pendakwa itu di pusingan akhir pada hari Khamis nanti.  Memandangkan seramai empat peguam Anwar dijangka tampil berhujah mengikut skop masing-masing, adalah dirasakan ia akan mengambil masa sehari suntuk pada Khamis itu.
Selepas itu, dijangka pada Jumaat pagi, barulah pihak pendakwa sekali lagi tampil mempertahankan hujah pendakwaan untuk kekal mensabitkan Anwar atas dakwaan liwat sebelum lima hakim membuat keputusannya.
Sama ada keputusan akan dibuat sebaik saja pihak pendakwa dan pembela menamatkan tugas masing-masing, ia bergantung kepada lima hakim berkenaan menentukannya. Andainya fakta-fakta kes sudah diteliti sepenuhnya, tidak mustahil keputusan akan diketahui menjelang
petang Jumaat
 nanti.
Tetapi sekiranya selepas tamat hujah kedua-duanya dan hakim memerlukan lebih masa untuk menelitinya, keputusan kes rayuan ini dijangka hanya akan diketahui dua atau tiga minggu selepas itu.
Dalam tempoh menunggu keputusan itu, pihak yang mengharap dan berdoa agar Anwar dibebaskan dan dapat meneruskan perjuangan politiknya, dapatlah terus beristiqamah dan begitu juga pihak yang suka Ahli Parlimen Permatang Pauh itu dipenjarakan, teruslah dengan keinginan itu.
Tiada sesiapa yang mampu mengubah pendirian dan keyakinan seseorang kerana masing-masing ada matlamat dan tujuan yang berbeza.
Di hari penutup hujah pusingan pertama Shafee ini, walaupun banyak hujah, keterangan dan fakta yang cuba disampaikannya, bukan saja untuk mengekalkan sabitan bersalah yang dijatuhkan oleh Mahkamah Rayuan sebelum ini tetapi juga dipercayai untuk menambah lagi tempoh penjara kepada Anwar, dua isu yang dihujahkan oleh pihak pendakwa lebih menarik perhatian serta menjadi perbualan ramai.
Pertamanya, menyenai DNA pihak ketiga yang turut ditemui dalam rektum Saiful. Jika semalam, Shafee berkata, DNA ketiga pada seluar dalam Saiful boleh jadi datangnya daripada tempat duduk tandas yang yang digunakannya sebelum itu, hari ini pula beliau berkata, DNA ketiga itu mungkin kepunyaan doktor daripada Pusrawi yang mula-mula merawat Saiful iaitu Dr Osman Abdul Hamid.
Beliau mengandaikan, DNA daripada Dr. Osman mungkin melekat secara tidak sengaja kerana ketika melakukan rawatan, tiada sarung tangan dan protoskop  yang tidak diseterilkan pula telah digunakannya.
Sesiapa pun yang mendengar hujah ini  pastinya tidak dapat mengelakkan daripada mengatakannya seperti lawak jenaka semata-mata. Ia seperti hujah tangkap muat dan ingin menunjukkan kebenciannya kepada Dr. Osman yang sebelum ini menyatakan tiada penembusan pada dubur Saiful ketika mula-mula memeriksanya.
Sebab itu, sementara pihak pembela dijangka akan mematahkan hujah tersebut dengan fakta yang kebih kukuh pada Isnin nanti, Anwar ketika selesai mahkamah bersidang hanya mengulasnya dengan berkata, “jika DNA ketiga itu dipercayai daripada Dr. Osman, kenapa tidak diambil ujian DNA daripadanya.”
Menutup hujahnya mengenai kelewatan Saiful membuat laporan polis iaitu dua hari selepas mendakwa diliwat pula, Shafee berkata,  ia adalah disebabkan tiada sesiapa yang mengambil serius terhadap aduan yang dibuatnya sebelum itu.
Adalah menjadi fakta dalam mahkamah sebelum ini bahawa sebelum membuat laporan polis, Saiful didapati telah menemui Najib yang ketika itu Timbalan Perdana Menteri dan seorang pegawai kanan polis yang dikenali sebagai Mohd Rodwan Mohd Yusof. Saiful juga didapati menghubungi Ketua Polis Negara, Musa Hassan melalui panggilan telefon.
Shafee berhujah bahawa pegawai polis dan pegawai kerajaan peringkat atasan yang ditemui Saiful telah tidak bertindak terhadap aduan yang dibuatnya dan itu mungkin punca mengapa Saiful menunggu sehingga dua hari sebelum membuat laporan polis.
Sekali lagi, hujah ini benar-benar lawak jenaka. Apakah perlunya seseorang meminta sokongan daripada segala macam jenis orang sebelum mahu membuat laporan polis?
Daripada manakah pula aksesnya diperolehi untuk bertemu Najib dan Mohd Rodwan serta menghubungi Musa Hasan itu?
Bukankah sesiapa saja bebas boleh pergi ke mana-mana balai polis untuk membuat laporan?
Berbanding banyak keraguan dan kekeliruan yang berjaya ditimbulkan oleh pihak pembela pada pusingan pertama dan kemudian sudah dibalas oleh Shafee tetapi bukan saja dengan hujah mirip kuliah politik dan kadangkala membuatkan sesiapa turut ketawa, keyakinan untuk melihat Anwar diberi keadilan yang sewajarnya dan dibebaskan, tetap tidak berubah dan cerah.
Yakin dan percayalah, jika rakyat biasa pun ramai yang sekadar ketawa dengan hujah pendakwa, tentulah tidak mungkin hakim yang arif lagi bijaksana mahu mengambil kiranya sebagai fakta. (SH 05/11/2014).
Sebaik selesai mahkamah bersidang, Anwar menemui ribuan penyokongnya di perkarangan Istana Kehakiman dengan memberikan ucapan dan menyampaikan penghargaan kerana terus memberi sokongan kepadanya.
Sementera mahkamah bersidang, para penyokong Anwar juga berdoa dan bermunajat memohon pembebasannya.

0

0

votes
Article Rating
Kongsikan artikel ini


Noh Omar, Bersaralah!!!

Selepas Presiden UMNO, Najib Razak mengkritik kepimpinan UMNO Selangor yang disifatkannya masih tidak berubah sehingga beliau berasa letih dan malu dengan keadaan itu, kini giliran bekas Perdana Menteri, Mahathir Mohamad pula berbuat demikian.
Dalam tulisan terbaru di blog Chedet,  bekas Perdana Menteri selama 22 tahun itu mahukan UMNO Selangor segera melakukan perubahan dengan melakukan pembubaran dan penyusunan semula struktur kepimpinannya.
Katanya, pemimpin UMNO negeri itu perlu menerima hakikat bahawa mereka harus berundur selepas menerima kekalahan dalam PRU 12 serta PRU13 dan sedia menerima lebih ramai kemasukan ahli baru, terutamanya Generasi Y.
Tambah Mahathir lagi, pemimpin UMNO biasanya tidak suka menerima kemasukan ahli baru yang berbakat kerana takut dicabar dan hilang jawatan atau tidak dapat jadi calon dalam pilihanraya.
Tindakan mereka itu, bukanlah untuk memperkuatkan parti tetapi hanya mahu mengukuhkan kedudukan sendiri, jelasnya lagi.
Kritikan Mahathir terhadap kepimpinan UMNO Selangor ini menjadikannya sudah dikritik sebanyak dua kali dalam tempoh tidak sampai seminggu. Sebelum ini, Najib secara terbuka meluahkan kekecewaannya kepada UMNO Selangor yang diketuai oleh Noh Omar kerana mendapati tiada perubahan dalam usaha mahu menawan semula negeri itu.
Menurut Najib lagi, setiap kali UMNO digelar pembangkang di Selangor, beliau merasa letih dan malu dengannya.
Selain mengekalkan kuasa di peringkat Pusat, usaha menawan semula Selangor adalah cabaran paling besar bagi UMNO dan BN dalam pilihanraya umum akan datang. Ini kerana, walaupun menang di peringkat Persekutuan, kegagalan menguasai negeri yang paling kaya itu hampir tidak memberi makna kepada UMNO dan BN.
PR pula, sebaik berjaya menguasai Selangor, mereka bukan saja mahu mengekalkannya, bahkan menjadikannya sebagai loncatan untuk menawan Putrajaya pula. Meskipun Langkah Kajang berjaya disekat dan Anwar Ibrahim dapat dihalang daripada menjadi Menteri Besar Selangor, tetapi dengan Azmin Ali yang menduduki kerusi ketua kerajaan negeri itu, peluang dan harapan BN tetap tidak berbeza getirnya.
Bukan saja kerana Azmin dianggap pemimpin yang menepati citarara anak-anak muda, penyusunan barisan Exconya yang menampilkan ramai pemimpin muda menampakkan tidak sukar baginya meneruskan kemenangan PR pada PRU 14 nanti. Ditambah lagi dengan pelbagai pendekatan terjah dan mahu meluangkan lebih banyak masa turun ke lapangan bersama rakyat, ratingnya kini cukup positif.
Berbeza dengan UMNO Selangor, majoriti pemimpinnya bukan saja bergelut dengan pelbagai masalah yang bukan rahsia lagi di kalangan rakyat, bahkan juga seperti kaku dan beku dalam mendepani pelbagai isu yang melibatkan rakyat di negeri itu.
Noh Omar yang mengetuai  UMNO Selangor sekarang bukan saja tidak disukai oleh rakyat biasa, bahkan ramai ahli UMNO sendiri tidak tersentuh hati dengan kepimpinan dan perwatakannya.
Dalam banyak bahagian di Selangor, ramai ahlinya tidak segan-segan mengatakan tidak akan mengundi BN dalam pilihanraya umum akan datang selagi Noh Omar menjadi ketuanya.
Apatah lagi untuk berhadapan dengan Azmin dan barisan Exconya yang dikira agresif dan dinamik, Noh Omar serta kepimpinan UMNO Selangor sekarang semakin tidak relevan untuk diberikan tugas menyalakan obor kemenangan itu. Tanya siapa saja, harapan untuk terus kalah jauh lebih terbuka berbanding mencapai kemenangan.
Setelah Najib dan Mahathir mengkritik dan memberi teguran, Noh Omar sebenarnya tiada pilihan lain selain mengakui hakikat yang sebenarnya. Beliau harus secara sukarela menawarkan diri untuk berundur dan menyerahkan kepada kepimpinan yang lebih layak lagi muda mengambil alih tugasnya.
Sebagai pemimpin yang pernah menjadi menteri di peringkat dan kemudian digugurkan, secara langsung labelnya kini adalah pemimpin yang sudah berlalu dan bukannya pemimpin harapan masa depan.
Berundur, bersara dan memberi ruang kepada perubahan dalam kepimpinan UMNO Selangor adalah langkah terpujinya ketika ini. Beberapa pemimpin lain yang sudah tua juga harus belajar-belajar mencermin diri dan sebaiknya turut sama mengundur diri secara sukarela bersama Noh Omar.
Kiranya Noh Omar dan lain-lain pemimpin tua ini tidak sedia berundur serta berkorban, bermakna lebih lama lagilah PR berkuasa di negeri itu. (SH 06/11/2014)
Di Parlimen baru-baru ini, Noh Omar tampil dengan gaya serba hijau – baju, seluar, kot, tali leher malah kasutnya pun warna hijau juga.

0

0

votes
Article Rating
Kongsikan artikel ini


Anwar Tetap Ke Penjara?

Sesiapa pun yang mengikuti dengan teliti kes rayuan liwat Anwar Ibrahim yang sedang berlangsung di Mahkamah Persekutuan dari awal hingga detik-detik akhir ini, pastinya tidak dapat mengelak daripada mengakui bahawa semakin banyak keraguan telah berjaya diserlahkan.
Para peguambela Anwar yang diketuai oleh Gopal Sri Ram berjaya menimbulkan banyak persoalan serta keraguan dan para hakim pula memberi ruang yang seluas-luasnya untuk mereka menimbulkan persoalan itu demi menegakkan keadilan.
Pada peringkat awal, isu seluar dalam Saiful yang berbeza yang ditemui kesan air mani serta wajahnya yang selamba menghidangkan teh kepada tetamu Anwar walaupun mendakwa diliwat sehari sebelum itu, telah pun ditimbulkan.
Ia kemudian disusuli dengan kaitan konspirasi politik kerana Saiful juga didapati bertemu dengan pegawai tinggi polis dan Najib sebelum kejadian liwat didakwa berlaku serta turut menghubungi Musa Hassan yang ketika itu menjadi Ketua Polis Negara melalui telefon.
Isu DNA lelaki ketiga yang ditemui pada seluar dalam dan dubur Saiful juga turut dibangkitkan oleh peguam, selain penemuan empat doktor tiada penembusan pada duburnya, tiada kecederaan walaupun mendakwa diliwat secara kasar dan tanpa rela oleh Anwar.
Dengan baki pembelaan hanya tinggal sedikit waktu sahaja lagi
pada petang esok
 iaitu selepas sembahyang Jumaat sebelum pendakwa pula berhujah dan kemudian hakim dijangka membuat keputusan, peguambela Anwar terus menimbulkan banyak keraguan lagi untuk perhatian mahkamah.
Antara yang disentuh pada Khamis ialah mengenai permaidani yang didakwa tempat berlakunya kejadian liwat itu tetapi ditemui di unit kondominium yang berbeza daripada dakwaan di mana kejadian itu berlaku.
Gopal juga membangkitkan mengenai tiada penemuan forensik kejadian liwat telah berlaku di atas permaidani itu serta tidak dibuktikan juga ianya telah dipindahkan.
Secara bergurau, Gopal berkata, beliau tidak percaya adanya “karpet terbang”.
Isu DNA lelaki ketiga yang dipertahankan oleh Shafee sebelum ini kemungkinan ianya datangnya daripada tempat duduk tandas yang digunakan Saiful serta kemungkinan juga kepunyaan Dr. Osman yang merawat Saiful, turut disanggah oleh Gobind Deo dengan mengaitkannya dengan kes Hanif Basri yang dibebaskan daripada tuduhan membunuh Norita Shamsudin hanya kerana penemuan air mani lelaki lain yang tidak dikenali dalam tubuhnya.
Beliau juga mengulangi mengenai penemuan awal empat orang doktor yang mendapati tiada penembusan zakar pada dubur Saiful untuk dipertimbangkan sebagai tiada bukti kejadian liwat itu telah berlaku.
Keraguan mengenai sut jenama Brioni yang tidak dibuktikan serta seluar Saiful yang ketika diperiksa tidak disahkan mempunyai jenama itu, kamera CCTV dalam lokap yang tidak berfungsi untuk mengesahkan penggunaan berus gigi, tuala dan botol air minuman serta beberapa isu yang lain oleh Anwar, turut juga dibangkitkan oleh peguam untuk mengukuhkan lagi keraguan bagi melayakkan Anwar dibebaskan.
Dengan keraguan yang semakin terserlah, secara logik dan harapan umumnya ialah peluang Anwar untuk dibebaskan cukup cerah walaupun kenderaan FRU dan bas penjara sudah pun diletakkan di sekitar Istana Kehakiman sejak awal pagi seolah-olah sudah siap untuk menghumban Ketua Pembangkang itu ke penjara.
Tetapi sama ada Anwar bebas atau tidak, tiada siapa yang tahu dan macam-macam perkara boleh berlaku
pada petang esok
. Hanya Tuhan yang menentukan segala-galanya.
Namun, sementara ramai merasakan Anwar semakin mempunyai hujah dan fakta kukuh untuk dibebaskan, Shafee yang dilantik sebagai pendakwaraya juga memaklumkan bahawa beliau telah diarahkan oleh Peguam Negara untuk memohon memulakan prosiding menghina mahkamah terhadap Ahli Parlimen Permatang Pauh itu selepas keputusan kes rayuan ini nanti.
Tindakan itu ialah berhubung kenyataan Anwar yang disiarkan dalam dua portal berita yang meminta Shafee kembali ke sekolah undang-undang yang dianggap sebagai menghina mahkamah.
Dengan ini, bermakna kiranya Anwar dibebaskan dalam rayuan kes liwat, satu  lagi kes iaitu menghina mahkamah pula sedang menunggunya. Jika rayuan ini gagal dan Anwar menghuni penjara sekali, pastinya prosiding menghina mahkamah itu tidak akan akan diteruskan kerana tidak mempunyai makna lagi jika diteruskan pun.
Penjara nampaknya tetap dijadikan sasaran untuk memendekkan hayat perjuangan Anwar.mJika kes liwat memperuntukkan hukuman penjara dan sebat, kes menghina mahkamah pula melibatkan penjara dan denda.
Terdapat beberapa kes menghina mahkamah yang berlaku sebelum ini. Jika kita masih ingat, Presiden Perkasa, Ibrahim Ali pernah didapati bersalah pada 2013 kerana menghina mahkamah dan dipenjara sehari serta denda RM20 ribu. Seorang blogger, Amizuddin Ahmat pula dipenjara tiga bulan kerana kesalahan yang sama setelah dilarang menerbitkan artikel yang memburuk-burukkan Dr Rais Yatim.
Dalam kes menghina mahkamah melibatkan Anwar, hukuman yang bakal menantinya mungkin penjara atau denda atau kedua-duanya sekali yang boleh menyebabkannya hilang kelayakan sebagai wakil rakyat. Jika itu berlaku, bukan saja peluangnya untuk terus berjuang dalam PRU 14 nanti jadi terhalang, tetapi penjara tetap merupakan destinasi yang disasarkan kepadanya. (SH 07/11/2014)

0

0

votes
Article Rating
Kongsikan artikel ini


Keputusan Rayuan Anwar Hanya Akan Diketahui Selepas Perhimpunan Agung
UMNO

Apabila Ketua Hakim Negara, Ariffin Zakaria menangguhkan keputusan kes rayuan liwat Anwar Ibrahim yang sebelum ini disabitkan dengan hukuman lima tahun penjara ke suatu tarikh lain, persoalan yang menjadi teka-teki ramai ialah bilakah ia akan diumumkan dan apakah pula keputusannya.
Sementara pihak pembela dan pendakwa melahirkan keyakinan keputusan nanti akan memihak kepada mereka, orangramai juga mulai membuat telahan dan andaian masing-masing. Ada yang yakin Anwar akan didapati bebas dan ada juga yang merasakan sebaliknya.
Ariffin yang mengetuai panel lima hakim di Mahkamah Persekutuan membuat penangguhan itu selepas tidak sampai sejam mendengar hujah penutup oleh pihak pembela dan pendakwa pada petang Jumaat selepas bersidang sejak tujuh hari lalu.
Beliau berkata, memandangkan banyak fakta dikemukakan, pihaknya memerlukan sedikit masa untuk membuat penilaian dan keputusan akan dibuat di tarikh lain yang akan diberitahu kemudian.
Berbanding kes rayuan di Mahkamah Rayuan sebelum ini yang mana keputusan diumumkan pada hari yang sama pendengaran hujah kedua-dua pihak pendakwa dan pembela berakhir, penangguhan keputusan ini mengulangi seperti apa berlaku dalam Mahkamah Tinggi sebelum ini.
Tidak dipastikan berapa lamakah panel lima hakim ini memerlukan masa untuk menilai fakta-fakta yang dikemukakan sebelum membuat keputusan muktamad. Ia mungkin seminggu, dua minggu, tiga minggu atau lebih lama daripada itu.
Tetapi memandangkan pada 25 hingga 29 November ini akan berlangsung Perhimpunan Agung UMNO, adalah dijangkakan keputusan kes rayuan Anwar ini hanya akan diumumkan selepas  tarikh tersebut.
Ini tidak bermakna kes rayuan ini berkait secara langsung dengan UMNO, namun apa pun keputusannya nanti tidak dinafikan akan mempengaruhi mood perwakilan dan pemerhati pada perhimpunan itu. Adalah dipercayai Najib selaku Presiden UMNO dan Perdana Menteri tidak bersedia untuk berdepan dengan keadaan yang sukar dijangka itu.
Pada tarikh keputusan diumumkan nanti juga, Anwar dijangka akan menggerakkan kekuatan penyokongnya dalam PKR dan PR untuk berhimpun serta bersolidariti sebagaimana yang dilakukannya ketika menunggu keputusan di Mahkamah Tinggi pada 2012 dulu.
Jika Anwar didapati bersalah dan dimasukkan ke penjara sekali lagi misalnya, risiko yang mungkin berlaku ialah adanya beberapa siri perhimpunan lagi di ibu negara bagi membantah keputusan itu. Walaupun polis dan pasukan keselamatan dipercayai boleh mengawalnya, tetapi bagaimana ia berakhir sukar sekali dijangka.
Dalam masa yang sama, berikutan siri perhimpunan itu, kesannya kepada simpati rakyat mungkin bercambah dalam diam umpama “api dalam sekam”.
Naib Presiden PKR, Tian Chua sendiri sebelum ini memberitahu sekiranya Anwar didapati bersalah dan dipenjarakan, pihaknya akan mengadakan himpunan rakyat secara besar-besaran di Dataran Merdeka bagi menunjukkan bantahan rakyat terhadap keputusan itu.
Dalam situasi yang sama, di kalangan ahli dan pemimpin UMNO yang berkampung di PWTC sendiri, mungkin ada yang turut simpati dan meluahkan kesedihan dengan nasib yang menimpa Anwar dan keluarganya walaupun tidak dinafikan ramai juga yang gembira bila Ketua Pembangkang itu berehat di penjara.
Gangguan seperti ini pastinya akan membuatkan Najib merasa tidak selesa dan terganggu jiwanya.
Kiranya Anwar didapati tidak bersalah dan bebas pula, mood perwakilan dan pemerhati dalam Perhimpunan Agung UMNO tidak mustahil bertukar menjadi kecaman dan serangan terhadap Najib dan kerajaan kerana gagal menguruskannya dengan baik.
Kumpulan konservatif dalam UMNO yang suka melihat Anwar dipenjarakan, hanya semata-mata bersandarkan emosi, mungkin sekali menuding jari terus kepada kepada Najib atas pembebasan itu.
Malah, tindakan kerajaan melantik peguam terkenal, Shafee Abdullah mengetuai pasukan pendakwaan akan turut menjadi kecaman serta dianggap pembaziran wang kerajaan berbanding jika menggunakan pasukan biasa daripada Jabatan Peguam Negara.
Sama ada Anwar bebas dan bersalah, membiarkan keputusan Mahkamah Persekutuan diumumkan sebelum Perhimpunan Agung UMNO, tetap mengundang kesan negatifnya kepada Najib dan kerajaan.
Untuk menjadikan keadaan lebih selesa dan Najib tidak perlu terlalu serabut dengan dibebani isu Anwar, membiarkan keputusan itu dibuat selepas Perhimpunan Agung UMNO adalah situasi yang dianggap selamat dan wajar.
Sehubungan itu, adalah dijangkakan tarikh untuk membuat keputusan kes rayuan Anwar ini akan diumumkan sama ada pada bulan Disember atau awal tahun 2015 nanti. (SH 08/11/2014)

0

0

votes
Article Rating
Kongsikan artikel ini


Kalau Setakat Isu Denggi Yang Mampu Diketengahkan, Maknanya 10 Penggal
Lagilah PR Goyang Kaki di Selangor

Pengerusi Badan Perhubungan UMNO Selangor, Noh Omar yang dikecam teruk oleh Perdana Menteri, Najib Razak dan bekas Perdana Menteri, Mahathir Mohamad ekoran kegagalan menunjukkan prestasi dan kesungguhan yang meyakinkan untuk menawan semula negeri itu, tiba-tiba tampil dengan isu baru untuk menyerang kerajaan negeri pimpinan PR.
Barangkali tindakan segera bangkit dengan isu baru ini ialah kerana turut rasa malu berikutan gagal mengambil kesempatan dan mengeksploitasi isu pertukaran Menteri Besar Selangor sehingga Najib dan Mahathir telah menegurnya secara terbuka.
Isu yang dibangkitkannya oleh Noh untuk mentaktif kerajaan negeri pimpinan Azmin Ali sebagai gagal dan perlu ditukar ialah kerana meningkatnya kes denggi di negeri Selangor sejak kebelakangan ini.
Menurut beliau, PR bertanggungjawab terhadap kematian mangsa denggi kerana membiarkan perbalahan dalaman berlaku ketika wabak itu menyerang.
Tambahnya, ketika mereka bergaduh mencari menteri besar yang baru, kes denggi di Selangor meningkat hampir 100 peratus dengan kematian menjangkau kepada angka 32 orang.
Mereka tidak peduli pada rakyat, sementara BN pula tidak sedia melihat rakyat menderita ekoran penyakit itu, tegasnya lagi.
Kah, kah, kah…melihat isu baru yang dibangkitkan Noh Omar ini, jelas sekali menunjukkan beliau masih tidak faham mengenai isu yang patut diketengahkan untuk menawan semula negeri itu.
Isu denggi, walaupun ada kesannya kepada masyarakat, tetapi ia bukan tanggungjawab kerajaan negeri sepenuhnya. Selain soal kesihatan merupakan tanggungjawab kerajaan pusat, apa yang boleh dilakukan oleh kerajaan negeri hanyalah memastikan kebersihan persekitaran untuk mengelakkan nyamuk aedes membiak.
Meskipun demikian, tugas kerajaan negeri juga terhad. Dalam banyak kes, denggi juga merebak kerana kecuaian penduduk sendiri mengenai kebersihan dengan membiarkan air bertakung dalam bekas pasu, tayar buruk, tin dan sebagainya.
Selain melakukan semburan membunuh nyamuk melalui pihak berkuasa tempatan atau PBT, kerajaan negeri hanyalah boleh mengadakan kempen kesedaran di kalangan rakyat, namun yang jauh lebih penting ialah kepekaan penduduk sendiri terhadap penyakit itu.
Denggi bukanlah penyakit yang boleh didatangkan secara sengaja atau dihalang oleh mana-mana kerajaan negeri. Ia bukan juga penyakit yang datang disebabkan kelemahan parti atau perangai pemimpin. Pertukaran kerajaan negeri itu juga belum tentu menjamin denggi akan terhapus sepenuhnya.
Menjadikan isu denggi untuk menyalahkan kerajaan negeri dan sebagai senjata untuk menawan semula Selangor, bukan saja merupakan sasaran yang salah, malah hanya membuatkan ketawa orangramai tambah berdekah-dekah apabila mendengarnya.
Lagi pula, jika kerajaan negeri yang cuba disalahkan dalam isu denggi, apa pula usaha UMNO dan BN Selangor untuk menanganinya selain bercakap dan menyalahkan orang lain? Tidakkah Noh Omar adalah Pengerusi Eksekutif Majlis Tindakan Negeri Selangor yang dilantik oleh Najib?
Noh Omar sepatutnya juga sedar, tiada mana-mana kerajaan di dunia ini yang pernah tumbang kerana isu denggi. Kalau sekadar isu denggi yang mampu dibangkitkannya, memang patutnya Najib berasa letih dan malu dengannya manakala Mahathir pula mencadangkan kepimpinan yang ada dibubarkan terus.
Pengundi Selangor majoritinya adalah pengundi bandar dan separa bandar, bahkan sebahagian besar kawasan Dewan Undangan Negerinya juga dikuasai oleh kelompok pengundi yang terdedah kepada maklumat internet.
Makanan mereka ialah berkaitan isu rasuah, pembaziran, penyelewengan, kekayaan pemimpin, urus tadbir yang telus dan yang seumpama dengannya. Selebihnya ialah bagaimana mengurus persepsi dan menguasi pengundi muda melalui media baru serta pendekatan yang selari dengan selera mereka.
Isu pembangunan pun tidak laku walau satu sen kepada kelompok ini, apatah lagi berkaitan denggi dan cuba menyalahkan kerajaan negeri berkaitan dengannya. Ia hanya menyerlahkan lagi kemampuan sebenar Noh sebagai pemimpin dan semakin menepati hakikat perlunya berundur dengan segera.
Ini kerana, dengan tahap kemampuan hanya berupaya menjadikan isu denggi untuk menyalahkan kerajaan negeri, bukan saja masih jauh dari harapan untuk menang PRU 14 nanti, bahkan akan membuatkan PR di Selangor “goyang kaki” sekurang-kurangnya selama 10 penggal lagi. ( SH 10/11/2014)

0

0

votes
Article Rating
Kongsikan artikel ini


Hakikat Orang Politik?

Siapa musuh mereka?
Sukar dipercayai…

0

0

votes
Article Rating
Kongsikan artikel ini


Sikap Keras Hanya Menjauhkan Lagi Undi Golongan Muda Daripada Kerajaan

Berikutan tindakan pemimpin mahasiswa Universiti Malaya, Fahmi Zainol menjemput Ketua Pembangkang, Anwar Ibrahim menyampaikan pidatonya  di universiti itu beberapa minggu lalu yang kemudian menimbulkan kontroversi dan ketegangan, beliau kini menerima satu demi satu tekanan dalam hidup dan pembelajarannya.
Rakan-rakan yang sependirian dengannya juga turut menerima tindakan yang sama. Pidato Anwar yang menyebabkan berlakunya rempuhan pagar di UM nyata telah mengundang rasa kurang senang pentadbiran universiti itu.
Beberapa hari selepas pidato itu, beliau dan lapan lagi rakannya telah dihadapkan sehingga sembilan pertuduhan disiplin yang memungkinkan kesemuanya digantung atau dibuang daripada universiti. Kes itu masih menunggu perbicaraan.
Tindakan menggantung dan membuang mereka, sekiranya diputuskan nanti, tentunya merupakan sesuatu yang keras dan tidak seharusnya berlaku demi masa depan mereka kerana sebahagian besarnya sudah berada di tahun akhir pengajian.
Kenapakah pihak UM tidak boleh berlembut dan bertolak-ansur dengan mengadakan pertemuan dan perbincangan, sebaliknya terus mengutus surat untuk mengambil tindakan disiplin?
Pihak UM tidak seharusnya mengabaikan fakta bahawa kumpulan pelajar ini juga kemudian menjalankan tanggungjawab murni dengan membawa nenek Wahida dari Kampung Cubadak ke universiti itu dan mengadakan kutipan derma membantu nasib malangnya?
Beberapa hari lalu pula, ketika Fahmi dan beberapa rakannya berada di UMS di Sabah, mereka sekali lagi ditahan ketika ingin memberikan ucapan bersama sekumpulan pelajar universiti itu. Pihak polis juga kemudian menjalankan pemeriksaan ujian air kencing terhadap mereka. Ini jelas keterlaluan dan seperti ingin mengugut mereka.
Terbaru ini dilaporkan pula Fahmi telah menerima surat tunjuk sebab daripada JPA yang memintanya memberi penjelasan kerana menganjurkan pidato Anwar Ibrahim itu.
Risiko yang sedang menantinya bukan saja biasiswanya bakal ditarik balik tetapi juga berdepan tuntutan gantirugi.
Atas semua tindakan yang dilakukan oleh pihak universiti dan kerajaan terhadap Fahmi dan rakan-rakannya, tidak dinafikan ianya terlalu keras dah seolah-olah menunjukkan sikap ingin bermusuhan secara berterusan dengan mereka.
Kerajaan dan universiti seharusnya memahami bahawa mereka ini adalah golongan muda yang tengah semarak jiwa merdeka dan idealismenya. Meneruskan tindakan keras akan menyebabkan tindakbalas yang keras dan berpanjangan juga, bukan saja daripada mereka yang terlibat tetapi juga daripada majoriti kelompok orang muda lainnya.
Kerajaan akan dianggap tidak mahu memahami jiwa muda mereka. Kesilapan mereka ini seharusnya diperbetulkan dengan pendekatan lemah-lembut dan memujuk, bukannya dibalas dengan kekerasan.
Sebagaimana beberapa mahasiswa yang diambil tindakan keras sebelum ini seperti Safwan Anang dan Adam Adli yang akhirnya menyebabkan mereka menjadi ikon golongan muda, kerajaan sebaliknya tidak mendapat untung apa-apa dengan menghukum dan menjauhi kedua-dua pelajar itu.
Adalah lebih bijaksana dan berhemah kiranya dalam isu Fahmi dan rakan-rakannya ini, pihak universiti dan kerajaan mengadakan pertemuan dan berbincang dengan mereka secara baik demi keuntungan kedua-dua belah pihak. Mereka harus didekatkan dengan kerajaan melalui cara yang baik. Setelah ketiadaan ikon anak muda yang pro kerajaan, menambah seorang lagi idola yang bersikap sebaliknya bukanlah berita yang menggembirakan untuk mempertahankan Putrajaya.
Masa depan mereka sebagai bakal pewaris kepimpinan dan tulang belakang negara seharusnya lebih dihargainya, lebih-lebih lagi sebahagiannya sudah berada di tahun akhir pengajian. Dengan mengadakan pertemuan, perbincangan dan saling tolak ansur juga dapat menunjukkan kerajaan benar-benar menghargai tenaga dan peranan golongan muda ini sebagaimana yang kerap dilaung-laungkan selama ini.
Dalam hal ini, kerajaan seharusnya berperanan sebagai bapa yang boleh berbincang dan mendengar masalah anak-anak dan bukannya hanya tahu memegang rotan untuk menghukum.
Sebaliknya, sikap keras, berunsur dendam dan cuba menunjuk kuasa akan menjauhkan lagi golongan ini dengan kerajaan. Apakah kerajaan sudah lupa bahawa bukan saja golongan muda menjadi penentu dalam pilihanraya akan datang, bahkan pengundi baru yang pertama kali mengundi saja jumlahnya seramai kira-kira 5 juta orang? (SH 11/11/2014)

0

0

votes
Article Rating
Kongsikan artikel ini


Ketika Najib Makin Diasak, Projek Bodek, Puji Dan Puja Turut Juga
Bermula

Tidak dinafikan kedudukan Perdana Menteri, Najib Razak ketika ini sedang diasak kiri kanan dan atas bawah oleh pelbagai pihak  yang seolah-olah tidak boleh lagi menerima kepimpinannya.
Bekas Perdana Menteri, Mahathir Mohamad yang sudah menarik balik sokongannya kepada Najib, telah beberapa kali mengkritik mengenai hutang 1MDB yang terlalu tinggi dan membebankan negara. Isu yang sama juga menjadi bahan bagi beberapa pemimpin pembangkang di Parlimen untuk menyerang lagi kerajaan.
Seorang pemimpin UMNO Sabah, Salleh Tun Said Keruak secara terbuka mengingatkan bahawa isu hutang 1MDB ini jika tidak diuruskan dengan baik, boleh menjadi punca kejatuhan Najib daripada tampuk kuasanya.
Mahathir dalam komen terbarunya pula mengatakan, “Malaysia jika tiada 1MDB pun tidak mengapa” sebagai suatu lagi kecaman bahawa badan pelaburan yang ditubuhkan oleh Najib pada 2009 itu langsung tidak memberi kebaikan, selain semata-mata menambah lagi beban hutang negara.
Mengiringi Mahathir, bekas Menteri Kewangan, Daim Zainuddin dan bekas Menteri Penerangan, Zainuddin Maidin juga turut melancarkan “peluru berpandu” masing-masing. Daim mengkritik hasrat Najib untuk menjadikan Malaysia negara berpendapatan tinggi dengah mengatakan ia tidak berguna jika masih ramai rakyat yang tidak mampu memiliki rumah sendiri.
Zainuddin Maidin atau Zam pula melancarkan serangan bak “pukul anak sindir menantu”  apabila mengatakan adik Najib, Nazir Razak yang mengetuai Kumpulan CIMB lebih banyak menyalurkan peruntukan iklannya untuk akhbar bukan bahasa Melayu berbanding Utusan Melayu yang dimiliki oleh UMNO dan dipimpin oleh abangnya sendiri.
Kritikan yang mahukan Najib melepaskan jawatan Menteri Kewangan juga bergema kembali berikutan banyak kekalutan dalam dasar kewangan serta ekonomi negara ketika ini. Najib disarankan hanya menumpukan kepada jawatan Perdana Menterinya saja.
Dua pemimpin pembangkang, Liew Chin Tong dan Mahfuz Omar telah pun mengeluarkan gesaan itu semalam demi untuk kebaikan negara. Sebelum ini, Daim Zainuddin dan bekas Menteri Pelancongan, Sabbaruddin Chik turut membuat desakan yang sama.
Di dalam UMNO pula, isu pemansuhan Akta Hasutan yang pernah dijanjikan Najib untuk menunjukkan keterbukaannya, mulai mendapat tentangan yang makin meluas. Selain Muhyiddin Yassin dan kumpulan konservatif yang sudah beberapa kali berikrar untuk mempertahankan akta itu, kini Shahrizat Jalil yang suaminya bakal dikenakan tindakan saman oleh kerajaan untuk bayaran balik projek lembu NFC, turut menyatakan sokongan dengan ikrar untuk mengumpul sejuta tandatangan agar akta penjajah itu terus dikekalkan.
Isu cukai GST turut menjadi hambatan kepada Najib. Selain makin banyak perkara berkaitan kenaikan harga barang mula didedahkan apabila cukai itu dikenakan pada April tahun depan, pihak pembangkang pula giat mengadakan ciri ceramah di seluruh negara menentang perlaksanaan cukai itu.
Atas nama prihatin kepada nasib rakyat, pemimpin berpengalaman UMNO, Tengku Razaleigh Hamzah juga menulis surat kepada semua Ahli Parlimen untuk mencadangkan agar cukai itu ditangguhkan perlaksanaannya serta kadar 6 peratus yang telah diterapkan dicongak semula supaya tidak membebankan.
Malangnya, cadangan Ku Li itu hanya mendapat reaksi positif daripada kalangan pemimpin pembangkang, sementara Ahli Parlimen UMNO dan BN membisu seribu bahasa.
Rakyat pula, rata-rata mulai terbuka meluahkan rasa tidak puas hati terhadap kerajaan, terutama berikutan kenaikan harga petrol dan diesel baru-baru ini. Ahli UMNO sendiri sudah ramai yang tidak segan-silu lagi mengkritik, malah mencerca dan memaki hamun Najib berikutan beban kos hidup yang makin meningkat ini.
Di persada antarabangsa pula, selain mereka mengecam mengenai Akta Hasutan, kes perbicaraan Anwar Ibrahim yang sedang menunggu keputusan rayuannya diumumkan juga menarik perhatian banyak negara. Banyak negara Barat yang melihat pelbagai kecelaruan dalam kes itu tentunya akan memperhebatkan lagi kecaman mereka jika akhirnya Anwar didapati bersalah dan menghuni penjara sekali lagi.
Tetapi atas semua kecaman dan asakan itu, Najib tetap selesa dan relaks, bukan saja seolah-olah tiada apa yang mengancam kedudukannya, malah sentiasa terbang daripada satu negara kepada satu negara.  Walaupun rakyat makin tidak bersamanya, Mahathir dan Daim yang banyak membantu kempen PRU 13 sudah mengasingkan diri, pembangkang kian agresif dan dunia antarabangsa pula memerhati, Najib sedar kedudukannya sama-sekali tidak terancam sehinggalah PRU 14 akan datang lantaran majoriti pimpinan UMNO sudah berda dalam “jagaan” dan “genggamannya”.
UMNO pula, barangkali kerana memahami Najib lebih suka disanjung, dipuji dan dipuja, sudah pun memulakan projek ke arah itu menjelang dua minggu lagi berlangsungnya Perhimpunan Agung UMNO. Sepupu Najib, Hishammuddin Hussein yang mengetuai tapisan usul dan jurucakap negeri-negeri, hari ini mengadakan persidangan meja bulat ke arah menyelaraskan semua suara dalam perhimpunan itu nanti.
Dengan Hishammuddin membangkitkan kepada wakil setiap negeri mengenai pelbagai kejayaan – daripada menduduki kerusi tetap PBB dengan undi terbanyak, mengurus kehilangan MH370 walau belum ditemui, kejayaan berunding dengan militan dalam kes MH17 yang ditembak jatuh di Ukraine sehinggalah kemampuan berhadapan dengan media antarabangsa mengenainya.
Semua yang dicapai itu, menurut Hishammuddin, tidak mungkin dapat dilakukan jika UMNO begitu teruk dipandang oleh dunia serta jika bukan kerana Najib yang melakukannya. Diulang sekali lagi, tidak mungkin dapat dilakukan jika UMNO begitu teruk dipandang oleh dunia serta jika bukan kerana Najib yang melakukannya.
Maka, dapatlah dijangka Perhimpunan Agung UMNO kali ini akan terus gegak-gempita dengan amalan puji, puja, bodek dan sanjungan terhadap Najib semata-mata. Akan bergemalah Dewan Merdeka bahawa tiadalah yang sehebat Najib memimpin negara ini. Najib akan dikompang semahu-mahunya dan Hishammuddin nampaknya sudah menyampaikan mesej itu kepada pemimpin UMNO setiap negeri untuk dijadikan garis panduan kepada setiap jurucakap nanti.
Rungutan dan keluhan pelbagai peringkat masyarakat, waima teguran bekas pemimpin sekali pun bukannya mahu diambil iktibar sebagai asas untuk memperbetulkan kesilapan, sebaliknya cuba ditutup dan dilindungi dengan lebih kuat suara pujian dan sanjungan yang diatur rapi.
Isu GST, kos hidup rakyat, kenaikan harga barang, harga rumah yang kian meningkat dan semakin jauh daripada jangkauan rakyat, pembaziran, kemewahan pemimpin dan seumpamanya, apatah lagi hutang 1MDB, akan terus disembunyikan daripada disuarakan.  (SH
12/11/2014
)

0

0

votes
Article Rating
Kongsikan artikel ini


Perhimpunan Agung UMNO Tidak Layak Puji Najib Jika Gagal Selamatkan Dua
Rakyat Malaysia Di Selatan Filipina

Isu penculikan dua rakyat negara ini oleh pejuang pemisah selatan Filipina di Sabah kembali bergema apabila Ahli Parlimen Lumut, Imran Abdul Hamid menyarankan kerajaan agar segera menyelesaikan kes itu, termasuk menunaikan permintaan membayar wang tebusan berjumlah RM6 juta sebagaimana yang diminta.
Menurut beliau, memandangkan penculikan itu sudah berlarutan lebih lima bukan, apalah salahnya kerajaan membayar sebanyak RM6 juta untuk dua nyawa rakyatnya sendiri.
Lagi pula, tambah beliau, jika kerajaan boleh berbelanja berbilion ringgit untuk perkara-perkara lain, tentulah tiada masalah untuk nilai sekecil RM6 juta itu.
Dua mangsa yang diculik itu, ialah seorang penguasa kolam ikan, Chan Sai Chiun dan seorang anggota polis, Zakia Aliep. Dalam perkembangan terakhir, puak pemisah dilaporkan memberi tempoh sehingga
30 November
 ini untuk menunaikan permintaan mereka dan sekiranya gagal, kedua-duanya mahu dibunuh dengan cara dipenggal kepalanya.
Dalam reaksi segeranya, Menteri Dalam Negeri, Ahmad Zahid Hamidi menolak untuk berunding dan membayar sebarang wang tebusan kerana tegasnya, kerajaan mempunyai dasar tidak melayan sebarang pembayaran wang tebusan, meskipun melibatkan anggota polis sendiri.
Jika sebelum ini Najib Razak dipuji dan disanjung kerana kecepatan dan kecekapannya berunding dengan ketua puak pemisah Ukraine, Aleksander Borodai sebaik MH17 ditembak jatuh dan hampir pasti kejayaan yang sama akan dijadikan lonjakan untuk meneruskan pujian yang lebih berpanjangan dalam Perhimpunan Agung UMNO pada
25 hingga 29 November
 ini, semua itu tidak bermakna sama-sekali jika dua tebusan yang masih hidup ini tidak berjaya diselamatkan.
Najib bahkan tidak layak sama-sekali untuk menerima pujian dalam perhimpunan kali ini kerana sanggup membiarkan dua rakyatnya sendiri, termasuk seorang anggota polis terseksa jiwa raga selama lebih lima bulan dalam kurungan puak pemisah yang boleh bila-bila masa bertindak lebih ganas, termasuk melakukan pembunuhan.
Kalau nyawa rakyatnya sendiri, termasuk anggota polis yang sedang terancam antara hidup dan mati, bahkan mungkin dipenggal kepalanya, begitu lambat mahu diselesaikan oleh kerajaan, apakah rakyat terbanyak lain masih boleh bergantung harap kepada kerajaan ini?
Penyelesaian segera, sebaik-baiknya sebelum Perhimpunan Agung UMNO haruslah diusahakan oleh Najib jika beliau ingin menunjukkan dirinya pemimpin yang benar-benar bertanggungjawab kepada rakyat.
Walaupun Ahmad Zahid mengatakan bukan dasar kerajaan membayar wang tebusan, bukankah Najib selalu meminta agar kita berfikir di luar kotak dalam menyelesaikan sesuatu perkara? Kenapa selalu mengongkong diri dengan sesuatu dasar jika dengannya kejayaan tidak mampu diperolehi?
Bagaimana jika akhirnya nanti kedua-dua tebusan itu dibunuh kerana kelambatan dan keengganan kita menyegerakan rundingan serta menunaikan permintaan mereka?
Siapa mahu bertanggungjawab ketika itu? Najib? Zahid? Seluruh kabinet? Pihak polis? Atau kesalahan bakal dipindahkan kepada pihak lain dan kerajaan hanya lepas tangan?
Mungkin juga ada sedikit benarnya bukan dasar kerajaan membayar wang tebusan, tetapi haruslah diingat bahawa bagi puak pemisah di selatan Filipina, memperolehi wang tebusan adalah sebahagian sumber pendapatan mereka. Jarang mereka melepaskan tebusan dengan tangan kosong.
Dalam kes penculikan
pada 2 April
 lalu yang melibatkan seorang pelancong wanita China, Gao Huayun dan pekerja resort warga Filipina, Marcy Dayawan, walaupun Najib Razak menulis di twitternya mengatakan ianya hasil kerjasama erat antara polis Malaysia dan Filipina serta tiada sebarang wang tebusan yang dibayar, sumber polis negara jiran itu nyata memberitahu sebaliknya.
Menurut sumber polis Filipina, sejumlah wang besar telah dibayar kepada kumpulan itu, malah berita mengenainya juga tersiar dalam akhbar Daily Express. Sejak berita itu tersiar, tiada pula penafian daripada Najib mahupun pihak polis.
Dalam ertikata lain, kewajaran membayar wang tebusan bukanlah sesuatu yang janggal dan tidak boleh diterima sama-sekali. Mungkin dalam kes itu, bukan kerajaan Malaysia yang membayar wang tebusan kerana keduanya bukanlah rakyat negara kita.
Tetapi penguasa kolam ikan dan anggota polis yang sedang dalam kurungan puak pemisah sekarang adalah rakyat Malaysia? Di mana tanggungjawab kita sebagai kerajaan?
Jika jumlah RM6 juta menjadi persoalan, apakah bezanya dengan tindakan kerajaan membayar  pampasan beratus-ratus juta sebelum ini kerana membatalkan pembinaan Jambatan Bengkok dan Rel Berkembar di zaman Pak Lah dahulu?
Begitu juga, pampasan ratus-ratus juta juga sanggup kerajaan bayar untuk menyelesaikan pertikaian dengan usahawan Tajuddin Ramli. Apakah bezanya pampasan dengan wang tebusan? Bukankah kedua-duanya bertujuan menyelesaikan isu yang berlarutan?
Kenapa kepada kroni atau rakan baik kepada kerajaan, beratus-ratus juta sanggup dikorbankan tetapi untuk menyelamatkan nyawa rakyat biasa, pemimpin kita begitu berkira? Besar sangatkah nilai RM6 juta dengan harga dua nyawa manusia tak berdosa sedangkan penculikan demi penculikan yang berlaku di Sabah sebahagiannya adalah kerana kegagalan kerajaan sendiri meskipun setelah Esscom diwujudkan? (SH 13/11/2014)
Siaran akhbar Daily Express ini tidak pernah dinafikan sehingga ini..

0

0

votes
Article Rating
Kongsikan artikel ini